hotchpotch/miracl-hf-unified huggingface dataset:
కొట సత్తెమ్మ దేవాలయం
ఈ ఆలయ నిర్వహణ ప్రభుత్వ దేవాదాయశాఖ ఆధీనంలో జరుగుచున్నది.
దేవాలయం ప్రాంగణంలో, ఆలయ నిర్హాకులచే ఒకగోడ మీద వ్రాయబడిన సమాచారం ప్రకారం:గుడిలోని మూల విగ్రహం 11 వ శతాబ్ది నాటి తూర్పుచాళుక్యుల కాలంనాటిదని తెలియుచున్నది.శ్రివధ్య పురాన్ని పాలించిన కాకతీయరాజు వీరభద్రుని కోటలోని శక్తిగా పూజలందుకొని కాలక్రమేన కనుమరుగై విగ్రహం 1936 సంవత్సరములో తిమ్మరాజు గ్రామంలో గల శ్రీదేవులపల్లి రామమూర్తిగారి పొలములో బయలు పడింది.
ఈ ప్రాంతాన్ని చాలావరకూ నూజివీడు రాజులు పరిపాలించినట్టుగా ఆలయ చరిత్ర పుస్తకాలలో రాయబడిఉన్నది. ఈ గ్రామ పూర్వమమ దేవులపల్లి వారి అగ్రహారంగా పిలువబడినది, ఆగ్రామంలో కృష్ణాజిల్లా అకిరిపల్లి నుండి వలస వచ్చి ఇక్కడ స్థిరపడిన దేవులపల్లి రామ సుబ్బరాయ శాస్త్రి గారి కుమారుడైన శ్రీరామ శాస్త్రి గారి పొలములో పొలం దున్నుతూ ఉండ్గా అమ్మవారి విగ్రహం బయల్పడినది. అయన కొన్నాళ్ళు బయటపడిన ప్రదేశంలోనే పూజాదికాలు నిర్వహించాడు, తరువాత కొంత కాలమునకు ఆయన కలలో కనిపించి దేవాలయము నిర్మించవలసిందిగా ఆజ్ఞాపించడం వలన తన పొలం కొంతభాగం దేవాలయ నిర్మాణమునకు కేటాయించి 1935లో భక్తులు అమ్మవారి దేవాలయ నిర్మాణం కావించి, చుట్టూ ప్రహరీ కట్టి పూజాదులు నిర్వహించుట మొదలెట్టినారు. అప్పటి నుండి ఆలయము వేగముగా అభివృద్ధి చెందుతూ ప్రస్తుతము ఏడాదికి యాభై లక్షల ఆదాయం కలిగిన పెద్ద దేవస్థానముగా రూపుదాల్చింది.1976, 77 సంవత్సరాలలో దేవాలయ విస్తరణ కావించారు.. క్రమముగా ఆలయ ప్రాచుర్యం పెరుగుతూ పోవడం వలన మళ్ళీ ఆలయమును 2002 లో పెద్దగా నిర్మించారు.
ముఖ్య పర్వదినాలలో, మరియు ఆదివారం నాడు ఉదయం 6:00 గంటలనుండి సాయంత్రం 800 గంటలవరకు, మరియు మిగిన దినంలలో ఉదయం 6:00 గంటలనుండి మద్యహాన్నం:12.30 వరకు, తరువాత 3:30 నుండి రాత్రి 7:30 వరకు గుడిని తెరచి వుంచెదరు.
పవనస్థితి
పవనస్థితి లేదా వాతావరణస్థితి అనగా వేడి లేదా చల్లని, తడి లేదా పొడి, ప్రశాంతత లేదా ఈదర, స్పష్టమైన లేదా మేఘావృతమైన డిగ్రీకి వాతావరణం యొక్క స్థితి. అత్యధిక పవనస్థితి విషయాలు స్ట్రాటో ఆవరణమునకు కొద్దిగా క్రింద ట్రోపో ఆవరణములో ఏర్పడుతాయి. పవనస్థితి ఉష్ణోగ్రత మరియు అవక్షేపణ కార్యాచరణను అనునిత్యం సూచిస్తుంది, అయితే క్లైమేట్ అనే పదం చాలా ఎక్కువ కాలం పైగా వాతావరణ పరిస్థితుల యొక్క గణాంకాలను సూచిస్తుంది. ఫలానా దాని యొక్క పవనస్థితి అని ప్రత్యేకంగా తెలియపరచనప్పుడు, సాధారణంగా అది భూమి యొక్క వాతావరణస్థితి అని అర్థం చేసుకోవాలి.
ఎం.కె.ప్రభావతి
మడకశిర కృష్ణప్రభావతి తొలి తెలుగు మహిళా అవధానిగా ప్రసిద్ధి కెక్కింది. ఈమె 108కి పైగా అష్టావధానాలను నిర్వహించింది.
ఈమె 1946, ఆగస్టు 6 వ తేదీన కర్ణాటక రాష్ట్రంలోని తుమకూరు జిల్లా, మధుగిరి తాలూకాకు చెందిన దొడ్డదళవట్ట అనే గ్రామంలో కృష్ణమూర్తి, లలితమ్మ దంపతులకు జన్మించింది. ఈమె హైస్కూలు విద్య ప్రకాశం జిల్లా, దొనకొండలో అభ్యసించి 1961లో ఎస్.ఎస్.ఎల్.సి. ఉత్తీర్ణురాలైంది. తరువాత బళ్ళారి పట్టణంలోని వీరశైవ కళాశాలలో పి.యు.సి., బి.ఎస్.ఎసి. 1965లో డిగ్రీ పట్టా పుచ్చుకుంది. తరువాత ప్రైవేటుగా తిరుపతిలోని శ్రీ వెంకటేశ్వర విశ్వవిద్యాలయం నుండి తెలుగు భాషాసాహిత్యాలలో ఎం.ఎ.చదివింది. సంతాన గోపాలకృష్ణ, దాదన చిన్నయ్య ఈమె గురువులు. ప్రముఖ అవధాని చక్రాల లక్ష్మీకాంతరాజారావు ఈమెకు అవధానంలోని మెళకువలను నేర్పించాడు. ఈమె 1967లో గుంతకల్లులోని మునిసిపల్ బాలికల పాఠశాలలో సైన్స్ అసిస్టెంటు ఉద్యోగంలో చేరి ఆరు సంవత్సరాలు పనిచేసింది. తరువాత రైల్వే హైస్కూలులో సైన్స్ అసిస్టెంటుగా చేరి 20 సంవత్సరాలు గుంతకల్లులోనే పనిచేసింది. 1992లో పదోన్నతి పొంది కాజీపేట రైల్వే జూనియర్ కాలేజీలో లెక్చరర్‌గా పనిచేసింది. 1998లో గెజిటెడ్ హెడ్మాస్టర్‌గా పదోన్నతి పొంది గుంతకల్లు రైల్వేఉన్నతపాఠశాలలో పనిచేస్తూ 2006లో పదవీ విరమణ గావించింది.
ఈమె 1991లో మొదటి అవధానం చేసింది. అప్పటి నుండి నేటి వరకు 108 అష్టావధానాలు నిర్వహించింది. ఈమె ఉమ్మడి ఆంధ్రప్రదేశ్‌లో పలుచోట్ల, ఆంద్రేతర ప్రాంతాలైన మైసూరు, బెంగళూరు, బళ్ళారి, హోసూరు, మధుర, ఢిల్లీ మొదలైన చోట్ల అవధానాలు చేసింది. ఈమె అవధానాలలో పూరించిన పద్యాలు కొన్ని:
పూరణ:భామిని యెంతయో పొగిలె భర్తల ముందర జ్ఞప్తి గొంచునున్
వేమరు పడ్డ కష్టముల వెల్లువ సాగగ నంత భీముడున్
కామిని నూరడించె తన గాటపు ప్రేమను, భీము తండ్రియౌ
మామయు తాకగా మగువ మత్తుగ వాలెను వాని కౌగిటన్
పూరణ: నేటి యువతులు పెడత్రోవ పోటి పడుచు
నీచ విధముల నడుచుచు నెగడు చుండ
రమణులిపుడు సాహితి మకరంద మనెడు
మందు కొట్టిరి యువతులు మనసుదీర
పూరణ:కేలుం మోడ్చుచువేడె క్రీడి హరి చక్రీస్తుత్యుం డీవయ్య గో
పాలుండా యికె నీవె దిక్కు మమ్ము నెప్పాటం దరింజేర్తువో
మేలుం గూర్పవె పాండుపుత్రులకు మమ్మేరీతి రక్షించెదో
వేళయ్యెం గద జానుగా ననుచు నా భీభత్సుడే వేడెగా!
పూరణ:భారతనారి శిష్టతయు భవ్యమునైనది కట్టు బొట్టులన్
సారపు వస్త్రధారణయు సమ్ముదమిచ్చును చూచువారికిన్
నేరపు దృష్టి వృత్తి సైపదది నిర్మల భావము వృద్ధి చెందుగా
భారత స్త్రీల గౌరవము బంధురమయ్యెను కట్టుబాట్లచేన్...
సమావేశం
సమావేశం (ఆంగ్లం: Meeting) అనగా ఏదైనా విషయంపై చర్చించడానికి ఒక ప్రదేశం వద్ద కలసే ప్రజల సమూహం. వ్యాపారవేత్తలు క్రమబద్ధముగా ఒక చోట సమావేశమై వారి వ్యాపారాభివృద్ధిపై చర్చలు జరిపి నిర్ణయాలు తీసుకొంటారు. ప్రజలకు తగు సేవలు అందించుటకు, చేస్తున్న సేవలు సక్రమంగా జరుగుతున్నాయా అని తెలుసుకొనుటకు ప్రభుత్వం ఆధ్వర్యంలో క్రమబద్ధముగా ప్రభుత్వాధికారులు మరియు ప్రజాప్రతినిధులచే సమావేశాలు జరుగుతుంటాయి. రాజకీయపార్టీలు తమ బలాన్ని పెంచుకొనుటకు తరచుగా కార్యకర్తల సమావేశాలు, పబ్లిక్ మీటింగ్ లను జరుపుతాయి. కొన్ని సంఘాలు ప్రభుత్వం తమకు కొన్ని ప్రత్యేక సౌకర్యాలు కల్పించాలని కోరుతూ సమావేశాలు ఏర్పాటు చేసి డిమాండ్ చేస్తాయి. పబ్లిక్ సమావేశం ఏర్పాటుచేసేటప్పుడు సంబంధిత శాఖ నుండి ముందుగా అనుమతి తీసుకోవాల్సి ఉంటుంది. అసంబద్ధమైన, ప్రజలకు అసౌకర్యాన్ని కలుగజేయగలవని భావించిన పబ్లిక్ సమావేశాలకు ప్రభుత్వం అనుమతులు ఇవ్వదు. ఎన్నికల సమయంలో రాజకీయపార్టీలు విస్తృతంగా రాజకీయ సమావేశాలు ఏర్పాటుచేస్తాయి.
సమాంతర సినిమా
సమాంతర సినిమా అన్నది భారతీయ సినిమాకు చెందిన ఒక సినీ ఉద్యమం. 1950ల్లో పశ్చిమ బెంగాల్ రాష్ట్రంలో బెంగాలీ సినీ పరిశ్రమలో ప్రారంభమైన ఈ సమాంతర సినీ ఉ్యమం భారతదేశ వ్యాప్తంగా ప్రభావం చూపింది. ప్రధానంగా హిందీ కమర్షియల్ సినిమాలు (ప్రస్తుతం బాలీవుడ్ గా పేరొందింది) ప్రధానంగా ప్రాతినిధ్యం వహించే భారతీయ కమర్షియల్ సినిమాలకు ప్రత్యామ్నాయంగా లేక సమాంతరంగా వాస్తవిక కళాత్మక ధోరణులతో వచ్చిన సినిమాలు సమాంతర సినిమాలుగా పేరొందాయి.
ఇటాలియన్ నవ్యవాస్తవికత ధోరణుల నుంచి స్ఫూర్తి పొందిన సమాంతర సినిమా ధోరణులు సరిగా ఫ్రెంచ్, జపనీస్ నవతరంగం ఉద్యమాలకు కొద్దిగా ముందు ప్రారంభమై 1960ల్లో ప్రారంభమైన భారతీయ నవతరంగానికి నేపథ్యంగా, చోదకశక్తిగా నిలిచాయి. ఉద్యమం మొదట్లో బెంగాలీ సినిమాలో ప్రారంభమైంది. అంతర్జాతీయంగా ప్రశంసలు పొందిన సినీ రూపకర్తలు సత్యజిత్ రే, మృణాళ్ సేన్, రిత్విక్ ఘటక్, తపన్ సిన్హా, తదితరులు ఈ ఉద్యమం నుంచి వచ్చారు. ఆపైన బంగ్లాదేశ్, భారతదేశంలోని ఇతర సినీ పరిశ్రమల్లోనూ ప్రాచుర్యం పొందింది. సమాంతర సినిమాలు గంభీరమైన ఇతివృత్తాలు, వాస్తవికత, సహజత్వాలకు పేరొందాయి. ఇవి సాధారణమైన ప్రధాన స్రవంతి కమర్షియల్ భారతీయ సినిమాల్లోని డాన్స్, పాటలు, అసహజమైన సన్నివేశాల ధోరణులను తిరస్కరించాయి. ఆనాటి సాంఘిక రాజకీయ వాతావరణాన్ని గమనిస్తూ సినిమాల ద్వారా వ్యాఖ్యానించడం కూడా సమాంతర సినిమా రూపకర్తలు విరివిగా చేశారు.
భారతీయ సినిమాలో వాస్తవికతకు మూలాలు 1920లు, 30ల నుంచి ఉన్నాయి. అలాంటి ధోరణులకు ఉదాహరణగా బాబూరావ్ పెయింటర్ తీసిన 1925 నాటి నిశ్శబ్ద సినీ క్లాసిక్ "సవ్కారీ పాష్" (ఆంగ్లంలో పేరు "ఇండియన్ షైలాక్")ను చెప్పుకోవచ్చు. సినిమా ఇతివృత్తం ఓ పేద రైతు (వి. శాంతారాం) దురాశాపరుడైన వడ్డీవ్యాపారి మోసానికి భూమి కోల్పోయి, తప్పనిసరి స్థితిలో పట్నానికి వలసవెళ్ళి మిల్లు కార్మికుడు కావడం. వాస్తవిక చిత్రాలకు నాందిగా ప్రశంసలు పొందింది. 1937లో శాంతారాం తీసిన "దునియా నే మానే" భారత సమాజంలో మహిళ ఎదుర్కొంటున్న దుర్భర స్థితిని విమర్శిస్తూ వాస్తవిక చిత్రీకరణతో సాగింది.
త్రయంబకేశ్వరాలయం, నాసిక్
త్రయంబకేశ్వరాలయం ద్వాదశ జ్యోతిర్లింగాలలో ఒకటి. ఈ క్షేత్రం నాసిక్ పట్టణానికి 28 కిలోమీటర్ల దూరంలో ఉంది. త్రయంబకం లేదా త్రయంబకేశ్వర్ అని పిలిచే ఈ క్షేత్రాన్ని గోదావరి జన్మస్థానంగా పిలుస్తారు. అయితే ఈ క్షేత్రానికి గోదావరి జన్మ స్థానం కొన్ని వందల అడుగుల ఎత్తులో ఉంటుంది.
త్రయంబకేశ్వరుడు అనగా పరమశివుడు. 'అంబక 'మంటే 'నేత్ర' మని అర్థం. మూడు నేత్రాలు గల దేవుడు త్రయంబకుడు. సూర్యుడు, చంద్రుడు, అగ్ని - అనే మూడు తేజస్సులు మూడు నేత్రలుగా వెలసిన దేవుడు. పాలభాగంలోని మూడవ నేత్రమే అగ్నినేత్రం. మన్మథుణ్ణి ఈ నేత్రాగ్నితోనే శివుడు భస్మం చేశాడు. స్వర్గం, ఆకాశం, భూమి - అనే మూడు స్థానాలకు సంరక్షకుడైన తండ్రి శివుడు అని కూడా త్రయంబక శబ్దాన్ని వివరిస్తారు. 'త్రయంబకం యజామహే - సుగంధిం పుష్టి వర్ధనమ్' మృత్యుంజయ మహామంత్రంతో మృత్యువు అనగా మరణం నుండి విడుదల చేయమని భక్తులు శివుణ్ణి ప్రార్థిస్తారు.
పూర్వపు ఆలయ విశేషాలు ఎక్కువగా లేకపోయినా ఇప్పటీ ఆలయాన్ని మాత్రం 1730 లో చత్రపతి శివాజీ సైన్యాధిపతి అయిన బాజీరావు పీష్వా నిర్మించినట్లు శాసనాల ద్వారా తెలుస్తుంది. ఎక్కువభాగం దేవాల నిర్మాణానికి నల్ల శాణపు రాయిని ఉపయోగించారు. ఈ ఆలయం హేమంత్‌పంతీ శైలికి చెందిన నిర్మాణం. ఆలయం చుట్టూ నిర్మాణం లోపలివైపు చతుర్స్రాకారంగానూ బయటి వైపుకు నక్షత్రాకారంగానూ ఉంటుంది.
గర్భగుడికి బైటవైపుగా నాలుగు ద్వారాలతో మండపం ఉంటుంది. గర్భగుడిలో కల శివలింగం భూమికి కొంత దిగువలో ఉంటుంది. దాని నుండి నిరంతరం నీటి ఊట ఊరుతూ ఉంటుంది. అది దేవాలయ్ం ప్రక్కన కుశావర్తనం అనే సరోవరంలో కలుస్తూ ఉంటుంది. కుశ అంటే ధర్భ, వర్తం అంతే తీర్ధం అని అర్ధం. దీనిలో స్నానం చేయదం వలన సర్వపాపాలు రోగాలు పోతాయని భక్తుల విశ్వాసం. గౌతముడు శివుని మెప్పించి గంగను తీసుకువచ్చు ప్రారంభంలో తన చేతినున్న ధర్భతో గౌతమి చుట్టూ తిప్పాడు. అలా తిప్పిన, ఆవర్తనమైన చొట బ్రహ్మగిరి నుండి గంగ నేలకు దిగి గోదావరిగా ప్రవహించడం మొదలిడింది.
నాసిక్ నుండి దేవాలయానికి 28 కిలోమీటర్లు. ఇక్కడి నుండి బస్సులు ఉంటాయి. అలాగే రైల్వే స్టేషను నుండి దేవాలయం నలభై కిలోమీటర్లు. ఇక్కడి నుండి ప్రవేట్ వ్యాన్లు బస్సులు ఉంటాయి.
ఉల్లిపాలెం (మచిలీపట్నం)
ఉల్లిపాలెం (మచిలీపట్నం) కృష్ణా జిల్లా, మచిలీపట్నం మండలానికి చెందిన గ్రామం. పిన్ కోడ్ నం. 521 002., ఎస్.టి.డి.కోడ్=08672.
సముద్రమట్టానికి 7 మీ.ఎత్తు
శ్రీనివాస నగర్ కాలని, రామరాజుపాలెం, ఆకులమన్నాడు
పెడన, మచిలీపట్నం, గుడివాడ, రేపల్లె
మచిలీపట్నం,పెడన నుండి రోడ్డురవాణా సౌకర్యం ఉంది. రైల్వేస్టేషన్; మచిలీపట్నం, విజయవాడ ప్రదాన రైల్వేస్టేషన్ 69 కి.మీ
హర్ష జూనియర్ కాలేజి, అరిసెపల్లి.
ఉల్లిపాలెం (మచిలీపట్నం) గ్రామం, పోతేపల్లి (మచిలీపట్నం) గ్రామ పంచాయతీ పరిధిలోని ఒక శివారు గ్రామం.
శ్రీ హేమా కోదండరామాలయం. 
వరి, అపరాలు, కాయగూరలు
వ్యవసాయం, వ్యవసాయాధారిత వృత్తులు
భాగ్యరాజ్
కె. భాగ్యరాజ్ ఒక ప్రముఖ తమిళ నటుడు, దర్శకుడు, రచయిత, మరియు నిర్మాత. కొన్ని తెలుగు, హిందీ సినిమాలు, సీరియళ్ళకు కూడా రచన, దర్శకత్వం చేశాడు. "ముంధనై ముడిచ్చు" (1983) అనే సినిమాకు గాను తమిళనాడు ప్రభుత్వం తరఫున ఉత్తమ నటుడిగా పురస్కారం అందుకున్నాడు. భాగ్య అనే వార పత్రికకు సంపాదకుడు. కొన్ని నవలలు కూడా రాశాడు.
భాగ్యరాజా తమిళనాడు లోని ఈరోడ్ జిల్లాలోని వెళ్ళన్ కోయిల్ అనే ఊర్లో జన్మించాడు. ఆయన తల్లిదండ్రులు కృష్ణస్వామి, అమరావతియమ్మ. ఆయన రెండు సార్లు పెళ్ళి చేసుకున్నాడు. మొదటి భార్య ప్రవీణను 1981 లో వివాహం చేసుకున్నాడు. ఆమె కామెర్లతో 1983లో మరణించింది. తరువాత 1984లో పూర్ణిమా జయరాం తో పెళ్ళి జరిగింది. ఆమె "డార్లింగ్ డార్లింగ్ డార్లింగ్" (1983)అనే సినిమాలో ఆయన సహనటి. వీరిద్దరూ నటీమణులే. వారికి శరణ్య భాగ్యరాజ్ అనే కుమార్తె మరియు శంతను భాగ్యరాజ్ కుమారుడు ఉన్నారు. శరణ్య "పారిజాతం" అనే సినిమాతో, శంతను "సక్కరకట్టి" అనే సినిమాతో సినీరంగంలో ప్రవేశించారు.
సత్యరాజ్
సత్యరాజ్ (జ. 3 అక్టోబరు 1954) ఒక ప్రముఖ భారతీయ నటుడు. ఆయన అసలు పేరు రంగరాజ్ సుబ్బయ్య. ప్రధానంగా తమిళ సినిమాల్లో నటించాడు. ప్రతినాయక పాత్రలతో తన ప్రస్థానం ప్రారంభించి నాయకుడి పాత్రలు, సహాయకుడి పాత్రలు పోషించాడు. 200 కి పైగా సినిమాల్లో నటించాడు. ఇందులో తమిళ, తెలుగు, కన్నడ, మలయాళం, హిందీ సినిమాలున్నాయి. తెలుగులో , మిర్చి, శంఖం లాంటి సినిమాల్లో నటించాడు.ఈయన నాస్తికులు గొప్పవ్యక్తి అయిన పెరియర్ గారి అనుచరుడు.
సత్యరాజ్ 3 అక్టోబరు 1954న సుబ్బయ్యన్, నదంబాళ్ దంపతులకు మొదటి సంతానంగా జన్మించాడు. ఆయనకు కల్పన, రూప అనే ఇద్దరు చెల్లెళ్ళు ఉన్నారు. ఆయన జన్మనామం రంగరాజ్. చిన్నప్పటి నుంచి ఎంజీఆర్ కు వీరాభిమాని. సత్యరాజ్ కోయంబత్తూరులోని సెయింట్ మేరీస్ కాన్వెంటు పాఠశాలలో ప్రాథమిక విద్య పూర్తి చేశాడు. తరువాత రామ్ నగర్ లోని సబర్బన్ పాఠశాలలో పదో తరగతి పూర్తి చేశాడు. కోయంబత్తూరులోని ప్రభుత్వ ఆర్ట్స్ కళాశాలలో బీయెస్సీ బోటనీ చదివాడు. ఈయన ప్రముఖ గొప్ప నాస్తికులు గొప్ప మేధావి పెరియర్ గారి అనుచరుడు.
సత్యరాజ్ కు సినిమాల మీద ఆసక్తి ఉన్నా అతని తల్లి ఆ రంగంలో ప్రవేశించడానికి అంగీకరించలేదు. అయినా సరే 1976 లో సినీరంగంలో ప్రవేశించడం కోసం కోయంబత్తూరు వదిలి చెన్నైలోని కోడంబాక్కం చేరాడు.
అన్నకిలి అనే సినిమా చిత్రీకరిస్తుండగా ఆయనకు నటుడు శివకుమార్, మరియు నిర్మాత తిరుప్పూర్ మణియన్ లతో పరిచయం అయింది. కోమల్ స్వామినాధన్ డ్రామా బృందంలో చేరాడు. నటుడిగా ఆయన మొట్టమొదటి సినిమా "సట్టమ్ ఎన్ కైయిల్", 1978 లో వచ్చిన ఈ సినిమాలో సత్యరాజ్ ప్రధాన ప్రతినాయకుడైన తెంగై శ్రీనివాసన్ కి అనుచరుడిగా నటించాడు. తరువాత "కన్నన్ ఒరు కైక్కుళందై" అనే సినిమాకు ప్రొడక్షన్ మేనేజర్ గా పనిచేశాడు. అందులోనే మరో చిన్న పాత్ర కూడా పోషించాడు. కథానాయకుడిగా ఆయన మొదటి సినిమా 1985 లో వచ్చిన సావి, ఈ సినిమా బాక్సాఫీసు వద్ద విజయం సాధించింది. అందులో సత్యరాజ్ ది నెగటివ్ పాత్ర. 1978 నుండి 1985 వరకు సుమారు 75 సినిమాల్లో నటించాడు. వీటిలో చాలా వరకు ప్రతినాయక పాత్రలే.
ఆనందరాజ్
ఆనందరాజ్ (అక్టోబరు 12) ఒక ప్రముఖ తమిళ నటుడు. ప్రధానంగా ప్రతినాయక పాత్రలు పోషించాడు. 
ప్రభుదేవా దర్శకత్వంలో అజయ్ దేవగణ్, సోనాక్షి సిన్హా నటించిన యాక్షన్ జాక్సన్ అనే సినిమాతో ప్రతినాయక పాత్రలో బాలీవుడ్ లో ప్రవేశించాడు. దక్షిణాది భాషలన్నీ కలిపి సుమారు వందకు పైగా సినిమాల్లో నటించాడు.
ఆనందరాజ్ పుదుచ్చేరిలో పుట్టి పెరిగాడు. తండ్రి ఒక వ్యాపారి. చదువు అయిపోయిన తర్వాత ఆనందరాజ్ ఓ పోలీస్ ఆఫీసర్ కావాలని కోరిక. కానీ ఆనందరాజ్ కి మాత్రం సినిమాలంటే మక్కువ. కుటుంబ సభ్యులు కూడా ప్రోత్సహించారు. దాంతో ఆయన చెన్నైలోని ఎంజీఆర్ ప్రభుత్వ నటనా శిక్షణా సంస్థలో చేరాడు. ప్రముఖ కన్నడ నటుడు శివ రాజ్ కుమార్ అతని సహాధ్యాయి.
శిక్షణ పూర్తయిన వెంటనే అవకాశాలు వస్తాయనుకున్నాడు కానీ అందుకు కష్టపడాల్సి వచ్చింది. 1988లో వచ్చిన "ఒరువర్ వాళుం ఆలయం" అనే సినిమాతో తన ప్రస్థానం ప్రారంభించాడు. ప్రభు, శివకుమార్ ప్రధాన పాత్రలు పోషించిన ఆ సినిమాలో ఆనందరాజ్ ఓ విలన్ పాత్ర పోషించాడు. తరువాత "ఉరిమై గీతమ్" అనే సినిమాలో నటించాడు. ఇవి రెండు మంచి విజయాన్ని సాధించాయి. పి.వాసు దర్శకత్వం వహించిన "ఎన్ తంగచ్చి పడిచవా" అనే సినిమా మంచి బ్రేక్ నిచ్చింది. తరువాత అప్పటి ప్రముఖ కథానాయకులైన రజనీకాంత్, విజయకాంత్, శరత్ కుమార్, మమ్ముట్టి, చిరంజీవి, బాలక్రిష్ణ, విజయ్ లాంటి వారి పక్కన ప్రతినాయకుడిగా నటించాడు.
గ్యాంగ్ లీడర్, సూర్యవంశం లాంటి సినిమాల్లో ప్రతినాయక పాత్రలతో తెలుగు ప్రేక్షకులకి సుపరిచితుడు.
ముంబై బాంద్రా టెర్మినస్ - ఉదయ్‌పూర్ ట్రై వీక్లీ సూపర్‌ఫాస్ట్ ఎక్స్‌ప్రెస్
ముంబై బాంద్రా టెర్మినస్ - ఉదయ్‌పూర్ ట్రై వీక్లీ సూపర్‌ఫాస్ట్ ఎక్స్‌ప్రెస్ భారతీయ రైల్వేలు వ్యవస్థలో ఒక ఎక్స్‌ప్రెస్ రైలు. ఇది ముంబై బాంద్రా టెర్మినస్ రైల్వే స్టేషను మరియు ఉదయ్‌పూర్ రైల్వే స్టేషను మధ్య నడుస్తుంది.
ఈ సూపర్‌ఫాస్ట్ ఎక్స్‌ప్రెస్ రైలు భారతీయ రైల్వేలు లోని పశ్చిమ రైల్వే జోన్ పరిధిలోకి వస్తుంది.
ఈ రైలు బాంద్రా టెర్మినస్ చేరుకోవడానికి రాణా ప్రతాప్ నగర్, మావ్లీ, చిత్తోర్‌ఘర్, రత్లాం జంక్షన్, వడోదర జంక్షన్ ద్వారా నడుస్తుంది మరియు తిరుగు ప్రయాణము కూడా ఇదే మార్గములో ప్రయాణిస్తుంది.
ఈ రైలు 22995/22996 అజ్మీర్ - బాంద్రా సూపర్‌ఫాస్ట్ ఎక్స్‌ప్రెస్ యెుక్క స్లిప్ కోచ్‌లు చేరవేస్తుంది. ఇవి చిత్తోర్ఘర్ వద్ద జత చేయడం మరియు వేరుచేయడం జరుగుతూ ఉంటుంది.
ఈ రైలు చిత్తోర్‌ఘర్ వరకు ఉదయ్‌పూర్ నుండి రత్లాం లేదా అబూ రోడ్ లోని డబ్ల్యుడిఎం-3ఎ ఆధారంగా లాగబడుతుంది. చిత్తోర్‌ఘర్ నుండి భగత్ కి కోఠి నకు చెందిన ఆధారంగా డబ్ల్యుడిపి-4-ఈ అనే ఇంజను ద్వారా వడోదర వరకు లాగబడుతుంది. ఆ తదుపరి వడోదర నుండి, వడోదర స్టేషనుకు చెందిన డబ్ల్యుడిపి-4-ఈ ఆధారంగా బాంద్రా టెర్మినస్ వరకు రైలును తీసుకు వెళ్ళుతుంది.
గునిపాటి రామయ్య
గునిపాటి రామయ్య కడప జిల్లా రాజంపేట టీడీపీ పార్లమెంట్‌ ఇన్‌చార్జీ మరియు మాజీ పార్లమెంటు సభ్యుడు.
ఆయన కడప జిల్లా రాజంపేట పరిధిలోని మంగంపేటలో నిరుపేద కుటుంబంలో జన్మించారు.ఆయన తండ్రి పేరు చెన్నయ్య. ఆయన తెలుగుదేశం పార్టీలో చేరి అంచెలంచెలుగా ఎదిగారు. 1999లో జరిగిన ఎన్నికల్లో టీడీపీ ఆయనకు రాజంపేట ఎంపీ టికెట్ ఇచ్చింది. ఈ ఎన్నికల్లో ఆయన విజయఢంకా మోగించి పార్లమెంటులో అడుగుపెట్టారు. 1999 నుంచి 2004 వరకు రాజంపేట ఎంపీగా ఉన్నారు. ఆ తర్వాత ప్రత్యక్ష రాజకీయాలకు కాస్తంత దూరంగా జరిగిన రామయ్య మళ్లీ 2009 లో పీఆర్పీ నుంచి ఎమ్మెల్యేగా పోటీ చేసిన ఓడిపోయారు. 2014 ఎన్నికల్లో మళ్లీ క్రియాశీలకంగా మారి రాజంపేట అసెంబ్లీ స్థానం నుంచి టీడీపీ అభ్యర్థిగా పోటీ చేసి ఓటమిపాలయ్యారు. తరువాత ఆయన రాజంపేట అసెంబ్లీ టీడీపీ ఇన్ చార్జీగా వ్యవహరిస్తున్నారు.
కొద్ది రోజులుగా అనారోగ్యంతో నగరంలోని కిమ్స్‌ ఆస్పత్రిలో చికిత్స పొందుతూ ఏప్రిల్ 13 2016 న మరణించారు.
టోక్యో స్కైట్రీ
టోక్యో స్కై ట్రీ అనేది జపాన్ లోని టోక్యోలో ఉన్న ఒక బ్రాడ్‌కాస్టింగ్, రెస్టారెంట్, మరియు పరిశీలన టవరు. ఇది 2010లో జపాన్ లో అత్యంత ఎత్తైన నిర్మాణంగా నమోదు అయింది. 2011 లో తో దాని పూర్తి ఎత్తును చేరుకుని ప్రపంచంలోనే అతి ఎత్తైన టవర్ అయ్యింది, అయితే, ప్రపంచంలోనే ఎత్తైన నిర్మాణంగా బుర్జ్ ఖలీఫాను () నిర్మించటంతో ఈ టోక్యో స్కై ట్రీ ప్రపంచంలో రెండవ ఎత్తైన నిర్మాణంగా కొనసాగుతుంది.
కాంటో ప్రాంతానికి ఈ టవరు ప్రాథమిక రేడియో టెలివిజను ప్రసార కేంద్రం. చుట్టూ వచ్చిన ఎత్తైన భవనాల కారణంగా పాత టవరు ప్రసారాలాను ఆందించలేకపోయింది. 2012 ఫిబ్రవరి 29 నాటికి నిర్మాణం పూర్తి చేసుకున్న ఈ టవరు 2012 మే 22 న ప్రజాబాహుళ్యం కోసం తెరవబడింది. NHK తో సహా ఆరు ప్రసార కేంద్రలు, టోబు రైల్వే కంపెనీ కలిసి నిర్మించిన భారీ వాణిజ్య సముదాయంలో భాగమే స్కైట్రీ టవరు. పక్కనే ఉన్న టోక్యో స్కైట్రీ స్టేషన్లోను, దగ్గర్లోని ఓషియాజి స్టేషన్లోనూ రైళ్ళు ఆగుతాయి.ఈ వాణిజ్య సముదాయం టోక్యో స్టేషనుకు ఈశాన్యంగా 7 కి.మీ. దూరంలో ఉంది.
మాబాబు(నవల)
మాబాబు విశ్వనాథ సత్యనారాయణ రచించిన నవల. ఇతివృత్తం ప్రధానంగా గుంటూరు జిల్లాలోని పల్నాడు ప్రాంతంలో 1920ల్లో సాగినట్టు ఉంటుంది.
నవలలోని పాత్రలు వేటికీ పేర్లుండవు. కథానాయకుడు పుట్టకముందే తండ్రిని, పుట్టడంతోనే తల్లిని పోగొట్టుకున్న అనాథ.
ఈడోరకం ఆడోరకం
ఈడోరకం ఆడోరకం 2016 ఏప్రిల్ 14వ తేదీన విడుదలైన తెలుగు హాస్య చిత్రం. ఏకే ఎంటర్‌టైన్‌మెంట్స్‌ (ఇండియా) ప్రై.లి. బ్యానర్ పై నిర్మించిన ఈ సినిమా "క్యారీ ఆన్‌ జట్టా" అనే పంజాబీ చిత్రానికి పునఃనిర్మాణం.ఈ చిత్రప్రసార హక్కులు జెమినీ టీవీ కొనుగోలు చేసింది.
అడ్వకేట్ నారాయణ (రాజేంద్రప్రసాద్) కొడుకు అర్జున్ (విష్ణు), ఎస్.ఐ. కోటేశ్వరరావు (పోసాని కృష్ణమురళి) కొడుకు అశ్విన్ (రాజ్ తరుణ్) స్నేహితులు. పనీపాటా లేకుండా తిరిగే వీరికి ఓ స్నేహితుడి పెళ్ళిలో నీలవేణి (సోనారిక), సుప్రియ (హెబ్బా పటేల్) లతో పరిచయం జరుగుతుంది. అనాథనే పెళ్ళి చేసుకోవాలన్నది నీలవేణి అభిప్రాయమైతే, కుటుంబం వున్న ఓ ఆస్తిపరుడిని పెళ్ళాడాలన్నది సుప్రియ కోరిక. నీలవేణి పడేసేందుకు అనాథగా డ్రామా మొదలెట్టి ఆమెను సొంతం చేసుకుంటాడు అర్జున్. అంతలోనే సడెన్‌గా వీరి పెళ్ళయిపోతుంది. వేరు కాపురం పెట్టేందుకు అర్జున్ వాళ్ళ ఇంటిలోనే అద్దెకు దిగుతుంది నీలవేణి. ఈ విషయం తెలిసినా అర్జున్ ఏం చేయలేని పరిస్థితి. తన కుటుంబం విషయం నీలవేణికి తెలీకుండా, తన పెళ్ళి విషయం కుటుంబానికి తెలీకుండా అశ్విన్‌ని నీలవేణి భర్తగా తన ఇంటివారికి పరిచయం చేస్తాడు అర్జున్. సరిగ్గా అలాంటి పరిస్థితుల్లోనే అశ్విన్, సుప్రియలు పెళ్ళి జరుగుతుంది. అనుకోని పరిస్థితులలో ఆ ఇంట్లో అర్జున్ భార్యగా సుప్రియ పరిచయం అవుతుంది. చివరికి ఈ కన్ఫ్యూజన్ డ్రామా ఎలా ముగిసింది అన్నదే సినిమా.
నంగా పర్బత్
నంగా పర్బత్ పాకిస్తాన్ లోని రెండవ అతి ఎత్తైన పర్వతం. ఇది చిలాస్ మరియు అస్తోర్ మధ్య, గిల్గిట్ బాల్టిస్తాన్ లో ఉంది. నంగా పర్బత్ అర్ధం "నగ్న పర్వతం". ఇది 26,660 అడుగుల (8,130 మీటర్లు) ఎత్తుతో ప్రపంచంలో తొమ్మిదవ అత్యంత ఎత్తైన శిఖరం. 1953లో ఆస్ట్రియన్ జర్మన్ కు చెందిన హెర్మన్ బుహ్ల్ అనే అతను మొదటిసారి ఈ పర్వతాన్ని అధిరోహించాడు. నంగా పర్బత్ హిమాలయాలకు పశ్చిమాన ఉంది, మరియు ఎనిమిది వేల మీటర్ల కంటే ఎత్తైన పర్వతాల యొక్క పశ్చిమంలో అత్యధికమైనది. ఇది కాశ్మీర్ ప్రాంతంలో ఉత్తర ప్రాంతాల యొక్క అస్తోర్ జిల్లాలో దక్షిణ సింధు నది పక్కన్న ఉంది. ఇది ఉత్తర పర్వతాలకు దూరం కాదు, ఇది కారకోరం పర్వతాల యొక్క పడమటి చివర. నంగా పర్బత్ నంగా పర్బత్ రేంజ్ లో అత్యంత ఎత్తైన శిఖరం. నంగా పర్బత్ శిఖరం నిటారుగా ఉంటుంది, అందువలన దీనిని ఎక్కడం కష్టతరం మరియు అపాయకరం. 20 వ శతాబ్దం ప్రారంభం మరియు మధ్యలో దీనిని ఎక్కబోతూ అనేకమంది మరణించడంతో దీనికి "కిల్లర్ పర్వతం" అని మారుపేరు పెట్టారు.
ధర్మారావు (పాత్ర)
ధర్మారావు విశ్వనాథ సత్యనారాయణ రాసిన వేయిపడగలు నవలలోని ప్రధాన పాత్ర. ధర్మారావు పాత్రను విశ్వనాథ సత్యనారాయణ నవలలోని ప్రతీకాత్మకమైన పాత్రలకూ, వాస్తవికమైన పాత్రలకూ నడుమ లంకెగా రాశారు. విశ్వనాథ సత్యనారాయణ స్వయంగా తన వ్యక్తిత్వాన్ని, భావాలని తీసుకుని తనకు ప్రతిరూపంగానే ధర్మారావు పాత్రను తీర్చిదిద్దినట్టు సాహిత్యలోకంలో ప్రతీతి. పాత్రను అభిమానించినవారూ, ఖండించినవారూ, వ్యతిరేకించినవారూ కూడా కొల్లలుగానే ఉండడంతో ధర్మారావు పాత్ర చుట్టూ విస్తృతమైన చర్చ జరిగింది.
రామకోటి
రామకోటి అంటే "శ్రీరామ" అనే పదాన్ని కోటి సార్లు రాయడం. శ్రద్ధాభక్తులు ఉన్నవారు ఎవరైనా దీన్ని రాయవచ్చు. రాసిన తరువాత శ్రీరామాలయాలలో లేదా ఇతర పుణ్య క్షేత్రాలలో రామకోటి పుస్తకాలు భద్రపరిచే చోట సమర్పించి వస్తారు. తెలుగువారికి భద్రాచలం ముఖ్యమైన రామక్షేత్రం కాబట్టి సాధారణంగా ఇక్కడ సమర్పించి వస్తారు. అక్కడి మూల మూర్తులకు అభిషేక పూజాదులు నిర్వహించి, పుస్తకాలను పూజిస్తారు. కోటి పూర్తయిన తర్వాత కూడా జీవిత పర్యంతం రాసేవారున్నారు.
రామకోటిని రాయడానికి ఉపక్రమించే ముందు సాధారణంగా ఈ కింది నియమాలు పాటిస్తారు.
ముద్రారాక్షసం
ముద్రారాక్షసం విశాఖదత్తుడు రచించిన సంస్కృత చారిత్రక నాటకం. భారతదేశ చక్రవర్తిగా చంద్రగుప్త మౌర్యుడు రాజ్యం చేపట్టాక జరిగిన రాజకీయపు ఎత్తుగడలను, పరిణామాలను నాటకం చిత్రీకరించింది. నందవంశాన్ని చాణక్యుని నీతి చతురత సహాయంతో నిర్మూలించి చంద్రగుప్తుడు పాటలీపుత్రాన్ని పరిపాలిస్తున్న నేపథ్యంలో నాటకం ప్రారంభం అవుతుంది. నందుని మహా మంత్రి రాక్షస మంత్రి తన రాజు మరణానికి ప్రతీకారం తీర్చుకోదలచి చంద్రగుప్తుని చంపేందుకు ఎత్తులు వేస్తూండగా, చంద్రగుప్తుని పక్షాన చాణక్యుడు వాటన్నిటినీ చిత్తు చేస్తూ పైఎత్తులు వేయడంతో నాటకం కొనసాగుతుంది. చివరికి చాణక్యుని మంత్రాంగానికి చిక్కి రాక్షస మంత్రి చంద్రగుప్తునికి మంత్రిత్వం వహించేందుకు అంగీకరించడంతో నాటకం పూర్తవుతుంది.
చంద్రగుప్తునికి పరాభవం జరుగుతుందన్న సూచన విని కోపంతో తానున్నంత వరకూ చంద్రగుప్తునికి అవమానం కలుగజేసే మొనగాడెవరంటూ చాణక్యుడు రావడంతో నాటకం ప్రారంభం అవుతుంది. ఐతే నందవంశాన్ని నిర్మూలించి చంద్రగుప్తుణ్ణి రాజుగా నిలబెట్టడం, నందుని మంత్రి రాక్షసుడిని వశుణ్ణి చేసుకున్నాకానే సంపూర్ణమౌతుందని గ్రహిస్తాడు. తన రాజైన నందుణ్ణి చంపి రాజ్యం చేపట్టిన చంద్రగుప్తుణ్ణి ఎలాగైనా చంపాలని పగతో రగులుతూంటాడు రాక్షస మంత్రి. అందుకోసం తన వలెనే చంద్రగుప్తునిపై కత్తికట్టిన మలయకేతువు, పర్వతేశ్వరుల వంటివారితో చేయికలుపుతాడు. చంద్రగుప్తుణ్ణి మట్టుపెట్టేందుకు తయారుచేసిన విషకన్యను అతనిపైకి ప్రయోగిస్తాడు. ఆ విషకన్యతోనే పర్వతేశ్వరుణ్ణి చంపేలా చేసిన చాణక్యుడు, రాక్షసుని వల్లనే మరణించినట్టు ప్రచారం చేస్తాడు. పర్వతేశ్వరుని కుమారుడు మలయకేతువు, రాక్షస మంత్రి వద్ద అనేకులైన గుఢచారులను నియమించి ఎప్పటికప్పుడు సమాచారాన్ని సేకరిస్తూంటాడు. రాక్షసుని కుటుంబం ఆయన మిత్రుడు చంనదాసు రక్షణలో ఉన్నట్టు తెలుసుకుని, చందనదాసుతో రాక్షస మంత్రి కుటుంబాన్ని తనకు అప్పగించమని చాణక్యుడు అడుగుతాడు. కానీ చందనదాసు నిరాకరిస్తాడు.
చంద్రగుప్తుని చంపేందుకు రాక్షసుడు పన్నిన ఎత్తుగడలన్నీ విఫలం కావడంతో భేదోపాయాన్ని ఎంచుకుంటాడు. చాణక్య చంద్రగుప్తుల నడుమ విభేదాలు సృష్టించాలని వైతాళికుల వేషంలో ఇద్దరు గూఢచారుల్ని చంద్రగుప్తుని వద్దకు పంపుతాడు రాక్షస మంత్రి. వీరు చంద్రగుప్తునికి గర్వం, అహంకారం పుట్టించేలాంటి స్తుతి చేస్తూంటారు. చాణక్య చంద్రగుప్తులిద్దరూ తమ తమ కార్యసఫలత వల్ల గర్వులై, సంతృప్తులై ఉన్నారు కనుక వారి మధ్య వివాదం పుట్టించడం సులభమని రాక్షస మంత్రి యోచన.
రాక్షస మంత్రి చేసిన ఈ పన్నాగాన్ని తెలుసుకున్న చాణక్యుడు తమ మధ్య విభేదాలు పొడసూపినట్టు ప్రవర్తించమని చంద్రగుప్తుడితో చెప్తాడు. భేదాన్ని సృష్టించినట్టు నటించేందుకు గాను పాటలీపుత్రంలో కౌముదీ మహోత్సవాన్ని చేయాలని చంద్రగుప్తుడు ప్రకటించగా, కౌముదీ మహోత్సవంలో ప్రజలు, రాజాధికారులు అప్రమత్తులై ఉండగా దండెత్తివచ్చేందుకు రాక్షస, మలయకేతువులకు అవకాశం దొరుకుతుందని చాణక్యుడు అంటాడు. ఆ అవకాశం లేకుండా చేయాలంటే కౌముదీ మహోత్సవాన్ని చేయరాదని చాణక్యుడు శాసిస్తాడు. చాణక్య చంద్రగుప్తులు వాగ్వాదం చేసుకున్నట్టు నటిస్తారు. ఈ అదను చూసుకుని చంద్రగుప్తుడి కోపం రెచ్చగొట్టే స్తుతి చదువుతారు వైతాళికులు.
బిస్మత్ ఆక్సీక్లోరైడ్
బిస్మత్ ఆక్సీక్లోరైడ్ ఒక రసాయన సంయోగ పదార్థం.ఇది ఒక అకర్బన రసాయన సమ్మేళనపదార్థం.బిస్మత్,ఆక్సిజన్,మరియు క్లోరిన్ పరమాణువుల సంయోగం వలన ఈ సమ్మేళనపదార్థ మేర్పడినది.బిస్మత్ ఆక్సీక్లోరైడ్ యొక్క రసాయన సంకేత పదం BiOCl.ఈ సంయోగ పదార్థం ను పురాతన కాలం నుండి,పురాతన ఇజిప్టుచరిత్ర కాలంనుండి మానవుడు ఉపయోగించిన దాఖాలాలు ఉన్నాయి.
బిస్మత్ ఆక్సీక్లోరైడ్ తెల్లని ఘన పదార్థం.
బిస్మత్ ఆక్సీక్లోరైడ్ సాంద్రత 7.78 గ్రాములు/సెం.మీ
బిస్మత్ ఆక్సీక్లోరైడ్ నీటిలో కరుగదు.
బిస్మత్ ఆక్సీక్లోరైడ్ ప్రకృతిలో అరుదైన ఖనిజం బిస్మోక్లిట్(bismoclite)రూపంలో లభించును. బిస్మోక్లిట్ అనునది మాట్లోకైట్ ఖనిజ గుంపునకు చెందినది.
బిస్మత్ ఆక్సీక్లోరైడ్అణువు చతుర్బుజ కోణసౌష్టవం కల్గి ఉన్నది.బిస్మత్ ఆక్సీక్లోరైడ్ అణువు పొరలుగా Cl, Bi మరియు O అయాన్ గా ఏర్పడి ఉండును.(పటంలో బిస్మత్=గ్రే,ఆక్సిజన్=ఎరుపు,క్లోరిన్=పచ్చరంగు).ఈ అయాన్‌లు Cl-Bi-O-Bi-Cl-Cl-Bi-O-Bi-Cl,గా ఉండి,ఒకటి వదలి ఒకటి చొప్పున(alternating)అనయాన్ Cl, O లు,కేటాయాన్ Bi ఉండును.ఈ రకంగా పొరలుగా ఉండటం వుండటం వలన pearlescent వంటి లక్షణాలను కల్గి ఉన్నది.
బిస్మత్ క్లోరైడ్ జలవిశ్లేషణ ద్వారా నీటితో చర్య వలన బిస్మత్ అక్సీక్లోరైడ్ ఏర్పడును.
బిస్మత్ అక్సీక్లోరైడ్ ను 600 °C దాటి వేడి చేసినపుడుఅది అర్ప్పేసంయోగ పదార్థంగా (BiO1Cl)మారును.ఇది సంక్లిష్టమైన లేయర్ నిర్మాణం కల్గి ఉన్నది.
బిస్మత్ ఆక్సీక్లోరైడ్ను పురాతన ఈజిప్ట్ కాలము నుండి కూడా కాస్మెటిక్స్(cosmetics)లలో ఉపయోగించేవారు.ముత్యం వంటి రంగు కల్గిన దీనిని ఐ షాడో(eye shadow)హెయిర్ స్ప్రే లో,పౌడర్లలో,గోళ్ళరంగులో మరియు ఇతర సౌందర్యద్రవ్యాలలో/వస్తువుఉత్పత్తులలో(cosmetic products)ఉపయోగిస్తారు
బిస్మత్ ఆక్సీక్లోరైడ్ కు సమాంతరమైన బిస్మత్ఆక్సినైట్రేట్ అను సంయోగ పదార్థం ను తెలుపు రంగు పదార్థం గా ఉపయోగిస్తారు.
క్రియేటివ్ కమర్షియల్స్
క్రియేటివ్ కమర్షియల్స్ తెలుగు చలన చిత్ర నిర్మాణ సంస్థ. కె.ఎస్.రామారావు ఈ సంస్థ అధినేత. 1974లో ప్రారంభమైన ఈ సంస్థ మొదట రేడియోలో వాణిజ్య ప్రకటనల వ్యాపారంతో మొదలై క్రమేపీ తెలుగు చలన చిత్ర నిర్మాణం వైపు ప్రయాణించింది. ఈ సంస్థ చిరంజీవితో అనేక హిట్ సినిమాలను నిర్మించింది.
ధ్వన్యాలోకం
ధ్వన్యాలోకం ఆనందవర్ధనుడు రాసిన సంస్కృత అలంకారిక గ్రంథం. కావ్యంలో ధ్వని ప్రాధాన్యతను ప్రతిపాదించడం ఈ అలంకారిక గ్రంథంలోని విశేషం. ధ్వనిని స్ఫురింపజేస్తున్న వ్యంగ్యార్థ శోభితమైన కావ్యమే ఉత్తమ కావ్యమని ఆనంద వర్థనుని ప్రతిపాదన. ఆ ప్రతిపాదనను ప్రధానంగా ధ్వన్యాలోకంలోనే పొందుపరిచారు. ఆనందవర్ధనుడు రాసిన ధ్వన్యాలోకం, అందులో ప్రతిపాదించిన ధ్వని సిద్ధాంతం మొదట్లో విమర్శలు, క్రమంగా సర్వజన ఆమోదం పొందింది. ఈ గ్రంథానికి పలు వ్యాఖ్యలు ఉన్నా వాటిలో అభినవగుప్తుడు వ్రాసిన లోచనమ్ అన్న వ్యాఖ్యానం సుప్రసిద్ధమైనదీ, ప్రస్తుతం లభిస్తున్నదీ.
కావ్యంలో వాచ్యం (సంభాషణల్లోనో, వర్ణనల్లోనో చెప్పేది), లక్ష్యం (కావ్యం బోధించే) అర్థాల కన్నా భిన్నమైన అర్థాంతరం భాసిస్తుందనీ, అదే ధ్వని. అలాంటి ధ్వని లేక వ్యంగ్యార్థం లక్ష్యార్థం కన్నా రమణీయమైనది, కావ్యానికి శోభనిచ్చేది. ధ్వనిని సూచిస్తూ, వ్యంగ్యార్థ శోభితమైన కావ్యమే ఉత్తమ కావ్యం అన్నది ఆనందవర్థనుని సిద్ధాంతం. ఇదే ధ్వని సిద్ధాంతంగా ప్రసిద్ధి పొందింది.
ధ్వన్యాలోకాన్ని రచించినవారు ఆనందవర్ధనుడనే కాశ్మీర పండితుడు. ఆయన అవంతివర్మ (క్రీ.శ.855-883) వద్ద ఆస్థాన పండితునిగా ఉండేవారు. ఈ కారణంగా ధ్వన్యాలోకం కూడా 9వ శతాబ్దికి చెందినదని చెప్పవచ్చు.
ధ్వన్యాలోకంలోని విభాగాలను ఉద్ద్యోతాలుగా పేర్కొన్నారు. మొత్తంగా ధ్వన్యాలోకం నాలుగు ఉద్ద్యోతాలుగా విభజించబడింది. మొదటి ఉద్ద్యోతంలో ధ్వనిని గురించి ప్రాచీనాలంకారికుల అభిప్రాయాలను వెల్లడించి, వాటిని ఖండించారు. మిగిలిన ఉద్ద్యోతాల్లో ధ్వని స్వరూపం, ధ్వని భేదాలు, గుణంగా వ్యంగ్యం గురించి విస్తరించి నిరూపించారు. చివరిదైన నాలుగవ ఉద్ద్యోతంలో ధ్వని నిరూపణ యొక్క ప్రయోజనాన్ని గురించి చర్చించారు.
ధ్వని అంటే వ్యంగ్యార్థం, ఆలోకం అంటే దర్శించడం అని అర్థాలు. కావ్యంలోని ధ్వని ప్రాధాన్యతను దర్శింపజేసే అలంకారశాస్త్ర గ్రంథం కనుక ధన్వాలోకమన్న పేరు ఒప్పింది.
అలంకారశాస్త్రంలో ధ్వన్యాలోకం విస్తృత ప్రాచుర్యాన్ని పొందింది. అలంకారశాస్త్ర గమనాన్ని ముందుకు తీసుకువెళ్ళిన ధ్వని సిద్ధాంతాన్ని సమర్థిస్తూ వ్రాసిన ప్రామాణిక గ్రంథం కావడంతో దీనికి విశేష ప్రాధాన్యత లభించింది. మొదట్లో సిద్ధాంతం, గ్రంథం విమర్శల పాలయినా, క్రమంగా కావ్యసిద్ధాంతాల్లోకెల్లా ధ్వని సిద్ధాంతం గొప్పదిగానూ, ధ్వన్యాలోకం అలంకారశాస్త్రంలో ఎన్నదగిన గ్రంథాల్లో ముఖ్యమైనదిగానూ పేరొందాయి.
ధ్వన్యాలోకానికి పలు వ్యాఖ్యలున్నాయని పండితులు భావిస్తున్నా చాలావరకూ లభించడం లేదు. వాటన్నిటిలోనూ అభినవ గుప్తుడు వ్రాసిన "లోచనమ్" అన్న వ్యాఖ్య ప్రామాణికంగా, విస్తృతాదరణీయంగా నిలిచింది. అభినవ గుప్తుడు రాసిన శ్లోకాన్ని ఒకదాన్ని అనుసరించి ధ్వన్యాలోకానికి "చంద్రిక" అన్న వ్యాఖ్య కూడా ఉన్నట్టు తెలుస్తోంది. ఐతే లోచనమే వాటన్నిటిలోనూ మిగిలినదీ, సుప్రసిద్ధమైనదీ.
జెర్రీ మాక్
జెరాల్డిన్ "జెర్రీ" ఫ్రెడ్‌రిట్జ్ మాక్ (1925 నవంబరు 22 - 2014 సెప్టెంబరు 30) 1964 లో ఒంటరిగా వాయుమార్గం ద్వారా భూగోళం చుట్టివచ్చిన మొట్టమొదటి మహిళ. ఈమె "స్పిరిట్ ఆఫ్ కొలంబస్" నామకరణం మరియు "చార్లీ" మారుపేరున్న సింగిల్ ఇంజిన్ సెస్నా 180 (రిజిస్టర్డ్ N1538C) లో పయనించింది. ఈ యాత్ర 1964 మార్చి 19 న కొలంబస్, ఒహియోలో ప్రారంభమైంది, మరియు కొలంబస్, ఒహియోలో 1964 ఏప్రిల్ 17 న ముగిసినది, ఈ యాత్రకు 21 మజిలీలతో 29 రోజులు పట్టింది, ప్రయాణించిన దూరం దాదాపు 22,860 మైళ్లు (36,790 కిమీ). జెర్రీ మాక్ తరువాత 1965 లో ఫెడెరేషన్ ఏరోనాటిక్ ఇంటర్నేషనల్ నుండి లూయిస్ బ్లేరియోట్ పతకాన్ని పొందింది. 1970 లో ఈమె ప్రచురించిన త్రీ-ఎయిట్ చార్లీ బుక్ లో ఈమె భూగోళం చుట్టివచ్చిన విమాన కథను వివరించింది. 50 వ వార్షికోత్సవ ఎడిషన్ తరువాత ప్రచురించబడిన వాటిలో పటాలు, వాతావరణ ఛార్టులు మరియు ఫోటోలు సహా ప్రచురించారు.
శ్రీవారి శోభనం
మల్లాది వెంకటకృష్ణమూర్తి నవల పెద్దలకు మాత్రమే ఆధారంగా ఈ సినిమా నిర్మించబడింది.
ఓలేటి సూర్యనారాయణ శాస్త్రి
ఓలేటి సూర్యనారాయణ శాస్త్రి ప్రముఖ కవి మరియు ఉభయభాషా ప్రవీణులు. (జననం: 1909)
ఓలేటి వేంకటరామశాస్త్రి కథా సరిత్సాగరాన్ని ఆంధ్రీకరించడం మొదలుపెట్టి 5వ లంబకము వరకు పూర్తిగావించి 6వ లంబకములో 1,2,3 తరంగాలు వ్రాసినట్టుగా ఉవాచగా తెలుస్తున్నప్పటికి ఆ మూడు తరంగాలు లభ్యం కాలేదు.తదుపరి తాళ్ళరేవు మండలం ఇంజరం గ్రామం ఓలేటి సూర్యనారాయణ శాస్త్రి (1909) 7వ లంబకము నుండి 18వ లంబకము వరకు అనువదించి 1963సం..లో వేంకటేశ్వరుని దివ్యదామమైన వైకుంఠము చేరితిరి. తదనంతరం వారి జ్యేష్ఠపుత్రుడైన ఓలేటి శ్రీనివాసశర్మ (1942) శ్రీ దంతులూకి వేంకటరాయపరాజోన్నత పాఠశాల కోలంకలో గ్రేడ్-1 తెలుగు పండితుడిగా రిటైరైతిరి (2000). పిదప 1-5, 7-18 లంబకములు పూర్తియైనవి 6వ లంబకము పూర్తి గావించిన గ్రంథమునకు పూర్ణత్వము, పూర్వికులకు యశః కాయము లభించునన్న తలంపుతో 6వ లంబకము 2009నాటికి పూర్తిగావించితిరి. ఆంధ్ర కథా సరిత్సాగరము - ఓలేటి వేంకట రామశాస్త్రి (పల్లిపాలెం) 1-5లంబకములు, ఓలేటి సూర్యనారాయణ శాస్త్రి (ఇంజరం) 7-18, ఓలేటి శ్రీనివాసశర్మ -6వ లంబకము ఈవిదమున ఓలేటి త్రయంచే పూర్తిగావింపబడింది.
ఓలేటి శ్రీనివాస శర్మ
ఓలేటి శ్రీనివాస శర్మ ఆంధ్ర కథా సరిత్సాగరము రచించిన ఓలేటి త్రయం లో ఒకరు.
ఈయన ఓలేటి సూర్యానారాయణ శాస్త్రి, భాస్కరమ్మ దంపతులకు 1942లో జన్మించారు. భార్య - వేంకట సీతామహాలక్ష్మీ.
వృత్తి - దంతులూరి వేంకటరాయపరాజోన్నత పాఠశాల, కోలంక నందు ప్రథమ శ్రేణి తెలుగు పండితుడిగా పనిచేసి 2000 సంవత్సరంలొ పదవీవిరమణ చేశారు. జ్యోతిషం, వాస్తు
రచనలు -
మధుర కృష్ణమూర్తిశాస్త్రి
మధుర కృష్ణమూర్తిశాస్త్రి ప్రముఖ జ్యోతిష, వాస్తు పండితుడు. జ్యోతిష, వాస్తు శాస్త్రాలపై దేశ, విదేశాలలో ఎన్నో ఉపన్యాసాలను ఇచ్చిన పండితుడు. ఆయన మహామహోపాధ్యాయ బిరుదాంకితుడు.
ఈయన పశ్చిమ గోదావరి తణుకు సమీపంలోని ముక్కామల గ్రామంలో వెంకయ్య, శచీదేవమ్మ దంపతులకు 1928 ఫిబ్రవరి 28 వ తేదీన జన్మించాడు. ఆంగ్ల చదువులు 8వ తరగతి వరకు చదివిన మధుర భారతీయ శాస్త్రగ్రంథాలను ఉద్దండుల వద్ద అధ్యయనం చేశారు. పిఠాపురానికి చెందిన పీశుపాటి విశ్వేశ్వర శాస్త్రి వద్ద పంచకావ్యాలు, వ్యాకరణంలో కౌముది వరకు, వాజపేయాజుల వెంకట సుబ్రహ్మణ్య సోమయాజుల వద్ద రుగ్వేద స్మార్తం, సంస్కృత నాటకాలంకారాది సాహిత్యం, జాతక, ముహూర్త, వాస్తుశాస్త్రాలను అధ్యయనం చేశారు. శ్రీపాద వెంకట రమణ దైవజ్ఞశర్మ వద్ద జ్యోతిషరంగంలో సిద్ధాంత భాగం, పంచాంగ రచన, ధర్మశాస్త్రాల అధ్యయనం కొనసాగించారు. తన మేనమామ, పీసపాటి పాలశంకరం, కుమార్తె మహాలక్ష్మితో వివాహం మేనమామల యింట ముక్కామల, తణుకు తాలూకా, పశ్చిమ గోదావరిజిల్లాలో జరిగింది. చాలాకాలం నుంచి జ్యోతిష విజ్ఞాన పత్రిక అనే త్రైమాసిక పత్రికను నడుపుతూ, జ్యోతిష, వాస్తు శాస్త్రాలకు విస్తృతప్రచారం చేస్తున్నారు. ప్రస్తుతం ఈయన రెండవ కుమారుడు ఈ పత్రిక సంపాదక బాధ్యతను నిర్వహిస్తున్నాడు.
ఆయన 1960 ప్రాంతాల్లో రాజమహేంద్రవరానికి తరలివచ్చి వాస్తు, జ్యోతిష, ధర్మశాస్త్రాలపై సుమారు 20 వరకు ప్రామాణిక గ్రంథాలను రచించారు. జ్యోతిష విజ్ఞాన పత్రిక అనే త్రైమాసిక పత్రికను నిర్వహిస్తున్నారు. 1989లో విశ్వవిజ్ఞాన ప్రతిష్ఠానం అనే సంస్థను స్థాపించి శాస్త్ర, విజ్ఞాన రంగాలకు చెందిన పరిశోధనలను ప్రోత్సహించేవారు. రూ.లక్షల వ్యయంతో దేశవిదేశాల నుంచి అనేక శాస్త్రగ్రంథాలను కొనుగోలు చేసి, పదిలపరిచారు. ఈ గ్రంథాలనన్నిటినీ రాజమహేంద్రవరం లోని ఒక గ్రంథాలయానికి బహూకరించి, వాటి నిర్వహణ నిమిత్తం సుమారు ఇరవై లక్షల రూపాయలను కూడా యిచ్చిన వదాన్యుడీయన.
ఆంధ్రప్రదేశ్ దేవాదాయ-ధర్మాదాయ శాఖలో 1970-80 మధ్య కాలంలో వాస్తు విభాగ సలహా సభ్యునిగా వ్యవహరించిన కృష్ణమూర్తి శాస్త్రి గారు 1982-85లో ఇండియన్ ఇనిస్టిట్యూట్ ఆఫ్ ఆస్ట్రాలజీ సంస్థకు 3ఏళ్ళు అధ్యక్షులుగా ఉన్నారు. 1983నుంచి రాజమండ్రి వేద శాస్త్ర పరిషత్ జ్యోతిశ్శాస్త్ర పరీక్షాధికారిగా వ్యవహరించారు. 
1995-97మధ్య 'మహర్షి మహేష్ యోగి' వేద విజ్ఞాన పీఠంలో జ్యోతిశ్శాస్త్ర శాఖాధ్యక్షునిగా ఉండడమే కాక, హాలెండ్, జర్మనీ పర్యటించి, 'మహర్షి మహేష్ యోగి' యూనివర్సిటీలో జ్యోతిష - వాస్తు శాస్త్రాలపై ఉపన్యాసాలు (వీడియో లెక్చర్స్) ఇచ్చారు.
జ్యోతిష శాస్త్రంలో సూర్య సిద్ధాంతం ప్రకారం దృగ్గణిత (దృక్తుల్య) పంచాగం రూపొందిస్తూ, గురుపరంపరలో నమ్మిన సిద్ధాంతాన్ని ప్రచారంచేస్తూ, జ్యోతిష విజ్ఞాన పత్రికను నిర్వహిస్తూ, విశ్వ విజ్ఞాన ప్రతిష్ఠానమ్ సంస్థ ద్వారా సంస్కృత భాషాభివృద్ధికి-జ్యోతిష వాస్తు తదితర శాస్త్రాల అభివృద్ధికి కృషిసాగిస్తూ, శ్రీ మధుర కృష్ణమూర్తిశాస్త్రిగారు ఎన్నో పంచాంగాలు రావడం-జనం తికమక పడడం నేపథ్యంలో ఆరోజుల్లోనే ఒకే పంచాంగం వుండాలని తపించి, ఆదిశగా చివరివరకూ కృషి సాగించడం విశేషం.
వీరికి ఇద్దరు కుమారులు, నలుగురు కుమార్తెలు సంతానం. ఈయన రాజమహేంద్రవరంలో స్థిర నివాసం ఏర్పరచుకొని, జ్యోతిష, వాస్తు శాస్త్ర విజ్ఞాన వ్యాప్తికి పాటు పడుతున్నాడు. 
ఏప్రిల్ 6, 2016 న తన 88వ యేట ఈయన రాజమహేంద్రవరంలో కన్నుమూశాడు. ఫ్రముఖ జ్యోతిర్విదుడైన శ్రీపాద వెంకటరమణ దైవజ్ఞశర్మ (ఈయన ప్రముఖ రచయిత శ్రీపాద సుబ్రహ్మణ్యశాస్త్రి సోదరుడు) వద్ద శిష్యరికం చేసి, పంచాంగ గణనంలో అద్భుత ప్రావీణ్యం సంపాదించి, ప్రతి సంవత్సరం పంచాంగాన్ని వెలువరిస్తున్నారు.
తృప్తీ దేశాయ్
తృప్తీ దేశాయ్ మహారాష్ట్రలో లంచగొండితనం, స్త్రీల అసమానత, గృహహింస, అధికార దుర్వినియోగం మొదలగు సామాజిక సమస్యలపై పోరాటం చేస్తున్న సామాజిక ఉద్యమకర్త. పదవ తరగతిలోనే సామాజిక సమస్యలపై పోరాటం మొదలుపెట్టిన ఆమె, ఇటీవల శనిసింగణాపూర్ ఆలయంలో మహిళల ప్రవేశం ఉదంతంతో మరింత వెలుగులోకి వచ్చింది. తృప్తీ దేశాయ్ కుటుంబం మహారాష్ట్రలో సరిహద్దు ప్రాంతమైన నిపానీలో ఉండేవారు. దేశాయ్ ఎనిమిదేళ్ళ వయసులో కుటుంబం పుణెకు తరలివచ్చింది.
తృప్తీ పదవ తరగతి చదువుతున్నప్పుడే 'క్రాంతివీర్ జోప్దీ వికాస్ సంఘ్ ' కలిసి మురికి వాడల్లో ప్రజల స్థితిగతుల మెరుగై పాటుపడింది. వారికందాల్సిన నిత్యావసరాల సరుకులు దళారుల పాలు కాకుండా చూసింది. పేదలకు ఉపాధి అవకాశాలు దక్కేలా వారికి వివిధ అంశాలలో నైపుణ్య శిక్షణను ఇప్పించింది. తృప్తీ శ్రీమతినాథ్ బాయి దామోదర్ థాకర్సే మహిళా విశ్వవిద్యాలయంలో హోం సైన్స్ విద్యార్థిగా ఉన్న సమయంలో, అజిత్ కో-ఆపరేటివ్ బ్యాంక్ దివాళా తీసింది. దాంతో ముప్పై ఐదు వేల మంది ఖాతాదారుల జీవితాలు రోడ్డున పడ్డాయి. 20 ఏళ్ళ యువకురాలైన తృప్తీ ఖాతాదారుల పక్షం వహించి ఉద్యమించింది. చంపుతామని ఆమెకు హెచ్చరికలు వచ్చాయి. కాని వాటిని లెక్క చేయకుండా పోరాడింది. ఆమె పోరాటం ఫలించి ఇరవై తొమ్మిది వేల మంది ఖాతాదారులు తిరిగి తమ సొమ్మును తాము దక్కించుకోగలిగారు. 2015 నవంబర్ 29 వ తేదిన అహ్మద్ నగర్ లోని శనిసింగణాపూర్లో ఓ మహిళ 400 ఏళ్ళనాటి ఆచారాన్ని కాదని ఒక దేవాలయంలోకి ప్రవేశించి ఆలయంలోని ప్రధాన విగ్రహాన్ని పూజించడం వివాదాస్పదమైంది. ఈ అంశంపై ఆమె ఉద్యమించి, హైకోర్టు సహాయంతో నాలుగు వందల మందితో కలిసి ఆలయ ప్రవేశం చేసింది. కొల్హాపూర్ ఆలయంలోకి స్త్రీలు చీరతోనే ప్రవేశించాలన్న నియమాన్ని నిరసిస్తూ, కమీజ్‌తో ప్రవేశించడానికి ప్రయత్నించి, స్థానికుల దాడిలో గాయపడింది. ఆస్పత్రిలో చేరింది. అయినా ఉద్యమాన్ని ఆపనని ప్రకటించింది.అజిత్ కో-ఆపరేటివ్ బ్యాంక్ దివాళా తీసిన సందర్భంలో ఆమె ఉద్యమించడానికి కారణం రాజకీయాలలో చేరాలనుకోవడమేనని విమర్శలు వచ్చాయి. అది నిజమేనేమోననుకొనేలా ఆమె ఆ తర్వాత రాజకీయాల్లో ప్రవేశించారు. ఓ జాతీయ పార్టీ తరపున ఎన్నికలలో పోటీ చేశారు కూడా. ఆ ఎన్నికలలో ఓటమి చవిచూసిన తృప్తీ దేశాయ్ తన లక్ష్యాలను నెరవేర్చుకోవటానికి రాజకీయాలు ఆటంకంగా మారడాన్ని గమనించి వాటికి దూరం జరిగింది. అనేక హిందూ సంస్థలు ఆమె కార్యకలాపాలను తీవ్రంగా దుయ్యబట్టాయి.
పశ్చిమ రైల్వే ప్యాసింజర్ రైళ్ళు జాబితా
ఈ వ్యాసంలో భారతదేశం లోని భారతీయ రైల్వేలు లోని భారతీయ రైల్వే మండలములులోని పదహారు రైల్వే జోన్స్ లేదా రైల్వే మండలాలు అందలి ఒక జోన్ అయిన పశ్చిమ రైల్వే జోన్ లోని పశ్చిమ రైల్వే ప్యాసింజర్ రైళ్ళు జాబితా ఈ క్రింద పొందుపరచడ మైనది.
మధుర్ భండార్కర్
మధుర్ భండార్కర్ (జననం 1968 ఆగస్టు 26) భారతీయ దర్శకుడు, స్క్రిప్ట్ రచయిత, నిర్మాత. వాణిజ్యపరంగానూ, విమర్శపరంగానూ విజయవంతమైన అనేక చిత్రాలను నిర్మించారు. ఆయన జాతీయ ఉత్తమ దర్శకుడు, జాతీయ ఉత్తమ చిత్రం వంటి పలు పురస్కారాలు పొందారు.
"చాందినీ బార్" (2001) సినిమాకు గాను సామాజిక సమస్యలకు గాను జాతీయ ఉత్తమ చిత్రం పురస్కారాన్ని పొందారు. భండార్కర్ జాతీయ చలనచిత్ర పురస్కారాల్లో "పేజ్ 3" (2005) సినిమాకి ఉత్తమ చిత్రం, "ట్రాఫిక్ సిగ్నల్" (2007) సినిమాకి ఉత్తమ దర్శకుడు పురస్కారాలు పొందారు. "ఫ్యాషన్" (2008) ఉత్తమ దర్శకుడు, ఉత్తమ స్క్రీన్ ప్లేలకు గాను ఫిల్మ్ ఫేర్ పురస్కారానికి నామినేట్ అయ్యారు.
మధుర్ న్యూయార్క్లో ఐక్యరాజ్యసమితిలో తొలి అంతర్జాతీయ యోగా దినోత్సవానికి ప్రత్యేక అతిథిగా ఆహ్వానం పొందారు. 2016లో, మధుర్ భండార్కర్ భారత ప్రభుత్వం నుంచి పద్మశ్రీ పురస్కారం పొందారు.
శేషం రామానుజాచార్య
శేషం రామానుజాచార్య సుప్రసిద్ధ కవి, బహుగ్రంథకర్త, ఆకాశవాణి రిటైర్డ్ ప్రోగ్రాం ఎగ్జిక్యూటివ్.
ఆయన తెలంగాణ రాష్ట్రంలోని నల్లగొండ జిల్లాలోని నకిరేకల్‌లో జన్మించారు. ఉస్మానియా విశ్వవిద్యాలయంలో ఎంఏ చదివి.. తెలుగు భాషా ఉపాధ్యాయుడిగా పనిచేశారు. 1969లో సాగిన తెలంగాణ ఉద్యమంలో నల్లగొండ జిల్లాలో చురుకుగా పాల్గొన్నారు. ఆకాశవాణిలో ఉన్నతాధికారులతో పోరాడి, తెలంగాణ ఒగ్గు కళాకారులకు అవకాశం కల్పించారు.
ఆయన ఆకాశవాణి లో 30 సంవత్సరాలుగా ప్రోగ్రాం ఎగ్జిక్యూటివ్‌గా పనిచేసారు. ఆయన చైతన్యరేఖలు (అభ్యుదయ కవిత్వం), తిరుప్పావై (పద్యరూప అనువాదం), అహో ఆంధ్రభోజా (పద్యకృతి), సమాలోచన వ్యాస సంకలనం చింతనామృతం (ఆధ్యాత్మిక వ్యాస సంకలనం), రంగనాథ వైభవం తదితర పుస్తకాలు రాసి అమూల్యమైన సాహిత్య సేవచేశారు. యామినీపూర్ణ తిలకం పేరుతో ఆయన రాసిన రేడియోనాటకం సంచలనం సృష్టించింది. తెలుగు, సంస్కృతం, ఇంగ్లీష్ సాహిత్యంపై ఆయనకు సాధికారిక ప్రజ్ఞ ఉండేది.
ఇంటింటాగ్రంథాలయం పుస్తక ప్రచురణ సంస్థల కోసం చాలా పుస్తకాలను ఆయన పరిష్కరించారు. భద్రాచలం శ్రీ సీతారామచంద్రస్వామి, తిరుమల తిరుపతి దేవస్థానం ఉత్సవాల వ్యాఖ్యాతగానూ వ్యవహరించారు. యాదాద్రి బ్రహ్మోత్సవాల్లో ప్రవచనాలు వినిపించి అందరి మెప్పు పొందారు. దశాబ్దకాలంగా శ్రీ వైష్ణవ సేవాసంఘానికి ఉపాధ్యక్షులుగా వ్యవహరిస్తున్నారు. 2014లో ఉగాది పురస్కారం అందుకున్నారు.
ఆయన శ్వాసకోశ వ్యాధితో బాధపడుతూ ఏప్రిల్ 16 2016 శనివారం తెల్లవారుజామున హైదరాబాద్‌లోని ఒక ప్రైవేట్ వైద్యశాలలో మరణించారు.
రాష్ట్రీయ సేవా సమితి
రాష్ట్రీయ సేవా సమితి చిత్తూరు జిల్లాకు చెందిన సామాజిక కార్యకర్త. పద్మశ్రీ పురస్కార గ్రహీత జి. మునిరత్నం నాయుడు చే యేర్పాటు చేయబడిన సేవా సంస్థ. దీనిని ఆయన 1981లో ప్రముఖ కాంగ్రెస్‌ నాయకులు రాజగోపాల్‌నాయుడు, ప్రముఖ శాస్త్రవేత్త ఎన్‌జి రంగాతో కలిసి ఏర్పాటు చేశారు. క్రమేణా ఆ సంస్థ రాయలసీమకే కాకుండా రాష్ట్ర వ్యాప్తంగా విస్తరించింది. దీంతో ఆ సంస్థ పేరును రాష్ట్రీయ సేవా సమితిగా మార్చారు. ప్రస్తుతం ఆ సంస్థ శిశువిహార్‌, బాల విహార్‌, ఛైల్డ్‌ స్పాన్సర్‌షిప్‌ ప్రోగ్రాం, అంగన్‌వాడీ కేంద్రాలు, వయో వృద్ధులకు పునరావాస కేంద్రం, వితంతు పునరావాస కేంద్రం, కృషి విజ్ఞాన కేంద్రం, స్వధార్‌ హోం, మత్తు మందు బానిసల పునరావాస కేంద్రం తదితర సేవల ద్వారా ప్రజలకు చేరువైంది. ఆయన సేవలను గుర్తించిన కేంద్ర, రాష్ట్ర ప్రభుత్వాలు పలు అవార్డులను ప్రదానం చేసింది. 1989లో ఇందిరాగాంధీ నేషనల్‌ అవార్డు, 1991లో శిరోమణి, 1992లో జెమ్‌ ఆఫ్‌ ఇండియా, 1993లో బాలబంధు, 1996లో నవాబ్‌ మెహిదీ నవాజ్‌జంగ్‌ బెస్ట్‌ వెల్ఫేర్‌, 1998లో పైడి లక్ష్మయ్య మెమోరియల్‌, 2006లో రాజీవ్‌గాంధీ మానవసేవ, 2010లో హరిజన బంధు అవార్డులను కేంద్ర ప్రభుత్వం ఇచ్చింది.
1981 నుండి రాయలసీమ సేవాసమితి స్వచ్ఛంద సేవా సంస్థ సంస్థాపక గౌరవ కార్యదర్శిగా సేవలందిస్తున్నాడు. బడుగు వర్గాలు, స్త్రీలు, పిల్లలు, వికలాంగులు, వృద్ధుల సంక్షేమం కోసం వివిధ సంస్థలు స్థాపించాడు. వివిధ ప్రభుత్వ, స్వచ్ఛంద సంస్థల్లో కీలక పదవులు నిర్వహిస్తున్నాడు. వికలాంగుల జాతీయ కమిషన్‌లో అసోసియేషన్‌ మెంబర్‌, సీఏపీఏఆర్‌టీ సెంట్రల్‌ కమిటీలో ఎగ్జిక్యూటివ్‌ కమిటీ మెంబర్‌గా పనిచేస్తున్నాడు. బాల భారతికి చైర్‌పర్సన్‌గా ఉన్నాడు. ఆయన సేవలను గుర్తిస్తూ భారత ప్రభుత్వం 1984 లో జాతీయ అవార్డును ప్రదానం చేసింది. ఈయన బ్రహ్మచారి.
భారతదేశ ఏకీకరణ
భారతదేశ ఏకీకరణ లేదా స్వదేశ సంస్థానాల విలీనం అన్నది 1947లో భారతదేశ స్వాతంత్ర్యం, భారత విభజన సమయంలో స్వదేశ రాజ్యాలు భారతదేశంలో కలిసిన రాజకీయ పరిణామాన్ని సూచిస్తుంది. భారతదేశానికి స్వాత్రంత్యాన్ని ఇచ్చినప్పుడు భారత స్వాతంత్ర్య చట్టం 550కి పైగా ఉన్న స్వదేశ సంస్థానాలకు భారతదేశంలోనో, పాకిస్తాన్ లోనో విలీనమయ్యేందుకు లేక స్వతంత్రంగా ఉండేందుకు అవకాశం కల్పించింది. ఈ స్వదేశ సంస్థానాలను భారతదేశంలో విలీనం చేయడానికి చేసిన ప్రయత్నాలు, జరిగిన పరిణామాలు విశేషమైనవి.
శాఖా గ్రంథాలయము
శాఖా గ్రంథాలయము అనగా ప్రభుత్వానికి సంబంధించింది.
ఆంధ్రప్రదేశ్ లో జిల్లా శాఖలు 13 ఉన్నాయి.
ఆంధ్రప్రదేశ్ లో మండల శాఖలు 55 ఉన్నాయి.
ఆంధ్రప్రదేశ్ లో గ్రామ శాఖలు 252 ఉన్నాయి.
ఆంధ్రప్రదేశ్ లో మొత్తం శాఖలు 1229 ఉన్నాయి.
ఆంధ్రప్రదేశ్ లో పుస్తకాల సేకరణ సంస్థలు మొత్తం 1894 ఉన్నాయి.
1943 బెంగాల్ కరువు
1943 నాటి బెంగాల్ కరువు జపాన్ బర్మాను ఆక్రమించిన కాలంలో బ్రిటీష్ పరిపాలనా కాలం నాటి బెంగాల్ ప్రావిన్స్ (నేటి పశ్చిమ బెంగాల్, బంగ్లాదేశ్ ఒడిశా, బీహార్లు కలిసిన ప్రాంతం)కు వాటిల్లిన తీవ్రమైన కరువు. ఆకలి చావులు, పోషకాల లోపం, సంబంధిత రోగాలను పరిగణించగా 6 కోట్ల 30లక్షల మంది బెంగాల్ జనాభాలో, దాదాపుగా 30లక్షల మంది కరువు వల్ల మరణించారు, మరణించినవారి సంఖ్యను గురించి అంచనాలు 15 లక్షల నుంచి 40 లక్షల నడుమ ఉన్నాయి. దాదాపు సగం మంది బాధితులు 1943 డిసెంబరులో ఆహారం లభించాకా వచ్చిన జబ్బుల వల్ల మరణించారు. See సాధారణంగా ఆహారం పండించడం విపరీతంగా తగ్గి, బెంగాల్ నుండి ఎగుమతులు రెట్టింపు కావడంతో ఈ స్థితి ఏర్పడ్డదని భావిస్తారు. ఐతే అమర్త్య సేన్ ప్రకారం 1943లో ఆహార ధాన్యాల ఉత్పత్తి ఏమీ తగ్గకపోగా 1941తో పోలిస్తే పెరిగింది. గత బెంగాల్ కరువుల్లానే, అత్యధిక మరణాల నిష్పత్తి అతిపేద వర్గాలలో కాకుండా చేతివృత్తులవారు, చిరు వ్యాపారుల వర్గంలో నమోదైంది. కరువు కాలంలో ప్రజలు తమవద్ద ఉన్న డబ్బంతా ఆహార ధాన్యాలకే ఖర్చుచేయడంతో, చేతివృత్తులు, చిరువ్యాపారాల వారికి వృత్తి లేకుండా అయిపోయింది. దాంతో వారు పూర్తిగా కరువు పాలబడ్డారు. కరువు సామాజిక, ఆర్థిక విధ్వంసానికి కూడా కారణమైంది, లక్షలాది కుటుంబాలు విచ్ఛిన్నమైపోయాయి.
డొక్కల కరువు (గుంటూరు కరువు లేదా నందన కరువు)
స్క్రీన్‌షాట్
స్క్రీన్‌షాట్, స్క్రీన్ కాప్చర్, లేదా స్క్రీన్ డంప్ అనగా ఉపయోగిస్తున్న మానిటర్, టెలివిజన్, లేదా ఇతర దృశ్య అవుట్‌పుట్ పరికరం మీద ప్రదర్శించబడుతున్న కనిపించే అంశాలను రికార్డ్ చేయడానికి ఒక వ్యక్తిచే తీయబడిన చిత్రం. సాధారణంగా ఇది ఆపరేటింగ్ సిస్టమ్ లేదా కంప్యూటర్ లోని సాఫ్ట్‌వేర్ ను అమలు చేయటం ద్వారా తీయబడిన ఒక డిజిటల్ చిత్రం. 1980లో కంప్యూటర్ ఆపరేటింగ్ వ్యవస్థలు స్క్రీన్‌షాట్ సంగ్రాహకం కోసం అంతర్నిర్మిత కార్యాచరణ కలిగియున్నవి సార్వత్రికం కాదు.
విండోస్ లో 'కీ' ని నొక్కి చిత్రాన్ని కాపీ చేయతగిన ఫైలులో ఉదాహరణకు ఒపెన్ చేయబడిన ఎంఎస్‌వార్డ్, పెయింట్ ఫైళ్ల వంటి వాటిలో పేస్టు చేయడం ద్వారా డెస్క్‌టాప్ పై కనిపిస్తున్నదంతా ఆ ఫైళ్లలో పేస్ట్ అవుతుంది, అయితే యాక్టివ్ విండోను మాత్రమే సంగ్రహిస్తుంది. కాని మౌస్ కర్సర్ స్క్రీన్‌షాట్ లో సంగ్రహం కాదు.
ముంబై లోకమాన్య తిలక్ టెర్మినస్ - గోరఖ్‌పూర్ (వయా వారణాసి ) వీక్లీ ఎక్స్‌ప్రెస్
ముంబై లోకమాన్య తిలక్ టెర్మినస్ - గోరఖ్‌పూర్ (వయా వారణాసి ) వీక్లీ ఎక్స్‌ప్రెస్ భారతీయ రైల్వేలులో ఒక ఎక్స్‌ప్రెస్ రైలు. ఇది ముంబై లోకమాన్య తిలక్ టెర్మినస్ రైల్వే స్టేషను మరియు గోరఖ్‌పూర్ రైల్వే స్టేషను మధ్య నడుస్తుంది, 
ఇది 2014 రైల్వే బడ్జెట్లో ప్రవేశపెట్టారు మరియు ఫిబ్రవరి 2015 సం.లో దీని సేవలు ప్రారంభమైనవి. 
రైలు నంబరు: 11081
ఈ ఎక్స్‌ప్రెస్ రైలు భారతీయ రైల్వేలు లోని మధ్య రైల్వే జోన్ మరియు ముంబై రైల్వే డివిజను పరిధిలోకి వస్తుంది.
ముంబై లోకమాన్య తిలక్ టెర్మినస్ - గోరఖ్‌పూర్ (వయా వారణాసి ) వీక్లీ ఎక్స్‌ప్రెస్, ముంబై లోకమాన్య తిలక్ టెర్మినస్ నుండి గోరఖ్‌పూర్ వరకు మొత్తం 1,727 కిలోమీటర్లు (1,073 మైళ్ళు) దూరాన్ని 19 విరామములతో చేరుతుంది. ఈ రైలు 50 కిలోమీటర్ల సరాసరి వేగంతో మొత్తం దూరాన్ని34 గంటల 25 నిమిషాల్లో చేరుకుంటుంది.
రైలు నంబరు : 11081 ముంబై లోకమాన్య తిలక్ టెర్మినస్ - గోరఖ్‌పూర్ (వయా వారణాసి ) వీక్లీ ఎక్స్‌ప్రెస్ రైలు మొత్తం 22 బోగీలు కలిగి ఉండి, 1 - ఎసి రెండవ తరగతి, 3 - ఎసి మూడవ తరగతి, 13 - స్లీపర్ క్లాస్, 3 - జనరల్ (రిజర్వేషన్ లేనివి) మరియు 2 - ఎస్‌ఎల్‌ఆర్ భోగీలతో నడుస్తుంది. దీనికి పాంట్రీ కార్ కోచ్ సౌకర్యం లేదు.
రైలు నంబరు 11037 కోచ్ కూర్పు క్రింద విధముగా ఉంటుంది:
త్రిశూలం (నాటకం)
త్రిశూలం విశ్వనాథ సత్యనారాయణ రచించిన చారిత్రిక నాటకం. త్రిశూలం నాటకాన్ని రూపకంగా విమర్శకులు వర్గీకరించారు.
విశ్వనాథ సత్యనారాయణ నిత్య రామ మంత్రోపాసకుడు. నేషనల్ కాలేజిలో ప్రమోదకుమార చటర్జీ చిత్రకళాధ్యాపకుడుగా ఉండేవారు. ప్రముఖ చిత్రకారుడు అడవి బాపిరాజు వంటివారు ఆయన శిష్యులు. ఆయన వేసిన ‘’త్రిశూలం ‘’చిత్రం చూసి ఉప్పొంగిపోయిన విశ్వనాధ ‘’నాకు రాజ్యం ఉంటె ఆ రాజ్యాన్ని మీకు ఇచ్చేసేవాడిని ‘’అన్నాడు .ఎంతో ఆనందించిన చటర్జీ కాలేజి వదిలి వెళ్ళేటప్పుడు విశ్వనాధను పిలిచి ‘’మీరు రాజ్యం పోగొట్టుకోనక్కరలేదు .ఈ త్రిశూలం మీకు బహుమతిగా ఇస్తున్నాను ‘’అంటే గుండె ద్రవించింది విశ్వనాధకు .త్రిశూలం పేరుతొ నాటకం రాసి ఆ త్రిశూలాన్నే ముఖ చిత్రంగా వేయించి కృతజ్ఞత చెప్పుకొన్నారు.
ఆనందవర్ధనుడు
ఆనందవర్ధనుడు (820–890) ధ్వన్యాలోకం అనే గ్రంథ రచయిత. ఈ గ్రంథంలో ఆయన రచన భాసించాలంటే ఎలాంటి లక్షణాలుండాలో వివరించాడు. అభినవ గుప్తుడు అనే తత్వవేత్త దీనిమీద ముఖ్యమైన భాష్యం రాశాడు. ఆనందవర్ధనుడు ధ్వని సిద్ధాంత సృష్టికర్తగా సుప్రసిద్ధుడు. ఒక కవి కవిత్వం రాస్తున్నప్పుడు ధ్వని దానికి ఆత్మ లాంటిదనీ, ఆ కవి ఒక భావ తరంగాన్ని సృష్టిస్తాడనీ. కవిత్వాన్ని అర్థం చేసుకోవాలంటే చదివేవారు లేదా వినేవారు ఆ ఆలోచనల్లోకి వెళ్ళగలిగేలా ఉండాలని అభిప్రాయపడ్డాడు. ఇది కవి, పాఠకుడు కూడా గుర్తెరగాలి. 
ధ్వన్యాలోకం మరియు దానిమీద అభనవగుప్తుడు రాసిన భాష్యాలను ప్రసిద్ధ సంస్కృత పండితుడు డేనియల్ ఇంగాల్స్ మరికొంతమందితో కలిసి ఆంగ్లంలోకి అనువాదం చేశాడు.
ఆధునిక సంస్కృత పండితులకు ఆనందవర్ధనునిపై విశేషమైన అభిప్రాయం ఉంది. పి.వి.కానే అనే పండితుడు ధ్వన్యాలోకం గురించి ఇలా అభివర్ణించాడు.
"ధ్వన్యాలోకం అలంకార సాహిత్యంలో ప్రముఖమైన గ్రంథం. వ్యాకరణంలో పాణిని రచించిన అష్టాధ్యాయి, వేదాంతంపై ఆదిశంకరాచార్య భాష్యాలు ఎంత ప్రముఖ స్థానం వహించాయో ఇది కూడా కవిత్వంలో అంత స్థానం వహిస్తుంది."
డేనియల్ ఇంగాల్స్ ఆనందవర్ధనుని సంస్కృత విమర్శకులలో అత్యున్నత మేధావి గా పేర్కొన్నాడు.
బాబులుగాడి దెబ్బ
బాబులుగాడి దెబ్బ 1984, ఫిబ్రవరి 16న విడుదలైన తెలుగు సినిమా.
సాంకేతిక నిపుణుడు
టెక్నీషియన్ అనగా సిద్ధాంతపరమైన సూత్రాల సాపేక్షంగా ఆచరణాత్మక అవగాహనతో సంబంధిత నైపుణ్యాలు మరియు టెక్నిక్‌లలో ప్రావీణ్యం కలిగిన టెక్నాలజీ రంగంలోని కార్మికుడు.
అభినవ గుప్తుడు
అభినవ గుప్తుడు (c. 950 – 1020 AD) కాశ్మీర దేశానికి చెందిన ఒక ప్రాచీన భారతీయ తత్వవేత్త, మార్మికవాది, రసవాది. ఆయన భారతీయ సంగీతాన్ని, కవిత్వాన్ని, నాటకరంగాన్నీ, వేదాంత శాస్త్రం, తార్కిక శాస్త్రాలను కూడా ప్రభావితం చేశాడు. అంతే కాకుండా భారతీయ సంస్కృతి మీద తన ప్రభావం చూపిన బహుముఖ ప్రజ్ఞాశాలి.
ఈయన కాశ్మీర్ లోని పండితుల కుటుంబంలో జన్మించాడు. అన్ని రకాల తత్వాలను అధ్యయనం చేశాడు. ఆ కాలంలో ఉన్న అన్ని రకాల కళలను సుమారు 15 మంది గురువుల దగ్గర శిష్యరికం చేసి నేర్చుకున్నాడు. ఆయన జీవిత కాలంలో సుమారు 35 రచనలు చేశాడు. వాటిల్లో అన్నింటికన్నా పెద్దది తంత్రాలోకం అనే గ్రంథం. ఇప్పుడు కాశ్మీర శైవం గా పిలువబడుతున్న "త్రికం", "కౌల" అనే సాంప్రదాయాల పరిపూర్ణ విజ్ఞాన సర్వస్వం ఇది. ఆయన రచించిన ఇంకో ప్రముఖ గ్రంథం అభినవభారతి. ఇది భరతముని రాసిన నాట్యశాస్త్రానికి భాష్యం. 
అభినవ గుప్తుడు ఆయన అసలు పేరు కాదు. ఆయన సామర్థ్యం, సాధికారతలను చూసి ఆయన గురువుగారిచ్చిన బిరుదు. ఆయన రచనల మీద అతి ముఖ్యమైన భాష్యాలు రాసిన జయరధుడు ప్రకారం అభినవ గుప్తుడు అనే పేరుకి "ఎల్లప్పుడు జాగరూకత కలిగి ఉండే", "అన్ని చోట్లా ఉండగలిగే", "ప్రశంసలచే రక్షించబడే" అనే అర్థాలు కూడా ఉన్నాయి. తంత్రాలోకం గ్రంథాన్ని పూర్తిగా ఆంగ్లంలోకి అనువదించిన రెనీరో నోలి అనే సంస్కృత పండితుడు అభినవ గుప్తుడు అంటే నిత్య నూతనమైన భావాలు కలిగిన వాడు అని పేర్కొన్నాడు.
కొసరాజు రాఘవయ్య చౌదరి వ్రాసిన సినిమా పాటల జాబితా
ఈ క్రింది పట్టికలో కొసరాజు రాఘవయ్య చౌదరి తెలుగు సినిమాల కోసం రచించిన పాటలు, పద్యాలు,దండకాలు, యక్షగానాలు, హరికథలు, బుర్రకథల వివరాలు ఉన్నాయి.
డార్మిటరి
డార్మిటరి అనేది ప్రధానంగా నిద్ర నందించే భవనం మరియు అధిక సంఖ్యాకుల, తరచుగా పాఠశాల, కళాశాల లేదా విశ్వవిద్యాలయ విద్యార్థులకు రెసిడెన్షియల్ క్వార్టర్స్. యునైటెడ్ స్టేట్స్ లో డార్మ్‌ అనేది అత్యంత సాధారణ పదం, ఈ పదం లాటిన్ పదం డార్మిటొరియం నుండి వచ్చింది. డార్మిటరి అనేక పడకలు కలిగిన ఒకే గదిలా కూడా ఉంటుంది. ప్రముఖ రైల్వే స్టేషన్ లలో ప్రయాణికుల సౌకర్యార్థము డార్మిటరీలు వుంటాయి. ప్రయాణికులు లేదా యాత్రికులు స్వల్ప కాలము అనగా కొన్ని గంటలు విశ్రాంతి తీసుకొని కాల కృత్యాలు తీర్చుకొని స్నానం చేసి బట్టల మార్చుకొని తమ పనులకు వెళ్ళడానికి అనుకూలముగా వుంటాయి.
భరతముని
భరతముని (క్రీ.పూ మూడవ శతాబ్దం) ప్రాచీన భారత దేశానికి చెందిన పండితుడు. సంగీత నాట్యాలలో దిట్ట. ఈయన నాట్యశాస్త్రమనే ప్రఖ్యాతమైన గ్రంథాన్ని రాశాడు. ఇది ప్రాచీన భారతదేశంలో నాటకరంగం ముఖ్యంగా సంస్కృత నాటకాల గురించి రాయబడింది. దీనికి అభినవ గుప్తుడు అభినవ భారతి అనే పేరిట వ్యాఖ్యానం రాశాడు. ప్రాచీన భారతీయ సంగీతం మరియు నాట్యనికి ఈ గ్రంథంలో మూలాలున్నాయి.
ఈ గ్రంథంలో 36 అధ్యయాలు ఉన్నాయి. అభినయాన్ని ఆధారంగా చేసుకుని నాట్య శాస్త్రాన్ని నాలుగు భాగాలుగా భరత ముని విభజించాడు.
పది రకాలైన రూపక భేదాలను గర్తించి వివరించాడు. పాశ్చాత్య దేశాలలో "డ్రామా" అని పిలువబడే నాటకం ఈ పదింటిలో ఒకటి. ఆచార్య పోనంగి శ్రీరామ అప్పారావు భరతముని నాట్య శాస్త్రాన్ని తెలుగులోకి అనువదించి కేంద్ర సాహిత్య అకాడెమి పురస్కారాన్ని పొందాడు.
శ్రీనివాస చక్రవర్తి (ఆచార్యులు)
డాక్టర్ శ్రీనివాస చక్రవర్తి ఐఐటీ మద్రాసు లో న్యూరోసైన్సు విభాగంలో ఆచార్యుడు. ఆయనకు విజ్ఞాన శాస్త్రం అంటే ఆసక్తి. దానిని తెలుగులో ప్రచారం చేయడం కోసం అనేక పుస్తకాలు రచించాడు. శాస్త్ర విజ్ఞానం అనే పేరిట ఓ బ్లాగును కూడా నిర్వహిస్తున్నాడు.
ఆయన స్వస్థలం విశాఖపట్టణం. మద్రాసు ఐఐటీ నుంచి ఇంజనీరింగ్ పూర్తి చేశాడు. తరువాత టెక్సాస్ విశ్వవిద్యాలయం నుంచి ఎమ్మెస్, పీ.హెచ్.డీ చేశాడు. ఇందుకోసం ఎనిమిదేళ్ళు అమెరికాలో ఉన్నాడు. పరిశోధన కోసం అనేక దేశాలు తిరిగాడు. స్వతహాగా పుస్తక ప్రియుడు కావడం వలన ఆయా ప్రదేశాలలో గ్రంథాలయాలను సందర్శించాడు. అక్కడి విజ్ఞాన శాస్త్ర పుస్తకాలు ఆసక్తికరంగా ఉండటం గమనించాడు. తెలుగులో కూడా అలాంటి పుస్తకాలు అందుబాటులో ఉంటే విద్యార్థులు చిన్నప్పటి నుండే అలాంటి పుస్తకాలు చదివి మంచి శాస్త్రవేత్తలు కాగలరని ఆశించి తన బ్లాగు ద్వారా పుస్తకాల ద్వారా రచనలు ప్రారంభించాడు.
2008 నుంచి ఆయన ఈ బ్లాగును నిర్వహిస్తున్నాడు. సుమారు ఆరు వందల మంది ఈ బ్లాగుతో అనుసంధానమై ఉన్నారు. ఇందులో దాదాపు 950 దాకా ఇతర భాషల్లోంచి తెలుగులోకి అనువదించిన విజ్ఞానశాస్త్ర వ్యాసాలు, పుస్తకాలు అందుబాటులో ఉన్నాయి.
ప్రస్తుతం ఐఐటీ మద్రాసు లో న్యూరోసైన్సు విభాగంలో ఆచార్యుడిగా పనిచేస్తున్నాడు.
మార్మిక వాదం
మార్మిక వాదం లేదా రహస్యవాదం లేదా అనుభూతి వాదం అంటే దేవుడిలో లేదా లీనమవడం గురించి వివరించే సిద్ధాంతం. వివిధ రకాలైన ఆధ్యాత్మిక సాధనల ద్వారా తన గురించి తాను నిగూఢమైన రహస్యాలు తెలుసుకోవడం తద్వారా జీవిత పరమార్ధాన్ని తెలుసుకోవడం మార్మిక వాదం కిందకి వస్తుంది.
హిందూ మతంలో అజ్ఞానం నుండి బయటపడటానికి అనేక సాధనా మార్గాలు ఉన్నాయి. అజ్ఞానం అంటే మనిషి కేవలం శరీరం, మనస్సు, నేను అనే అహంకారం మాత్రమే అనుకోవడం. వీటిని అధిగమించి మోక్షం చేరుకోవడం మానవుడి కర్తవ్యం. ఈ మోక్షాన్ని చేరుకోవడానికి, ఉన్నతమైన ఆధ్యాత్మిక శక్తులను సంపాదించడానికి హిందూమతంలో ఒకదానితో ఒకటి సంబంధమున్న చాలా ఆధ్యాత్మిక సంప్రదాయాలు, తత్వరీతులు ఉన్నాయి. ఆంగ్లేయులు భారతదేశానికి వలస రావడంతో ఈ సంప్రదాయాలను పాశ్చాత్య భావనలకు అనుగుణంగా మార్మిక వాదంగా వ్యవహరించడం జరుగుతోంది.
యోగా అంటే శాశ్వత ఆనందాన్ని పొందడానికి ఏర్పాటు చేసిన శారీరక, మానసిక, మరియు ఆధ్యాత్మిక సాధనా నియమాలు. హిందూ మతం, బౌద్ధమతం, జైనమతాలలో యోగాకు సంబంధించిన వివిధ సంప్రదాయాలు ఉన్నాయి. పతంజలి యోగసూత్రాల ప్రకారం యోగా అంటే ఎల్లప్పుడూ చంచలంగా ఉండే మనస్సును స్థిరంగా ఉంచగలిగేది అని భావం. ఇలాంటి భావమే సమాధి స్థితిలో ఉన్నప్పుడు కలుగుతుంది.